text:
WILLEMSTAD – E konferensiá di prensa aki a wòrdu konvoká ku motibu di un moshon ku a wòrdu aseptá dor di Staten, kaminda Minister di Hustisia a wòrdu enkargá pa denter di dos biaha 24 ora proporshoná mas informashon tokante di e investigashon Magnus, siendo e investigashon di e asesinato di parlamentario Helmin Magno Wiels, un ke otro kos te asina leu ku esei no perhudiká e investigashon.
Ya por wòrdu indiká ku e informashon ku e outoridat nan hudisial por i lo duna na e momentu aki lo ta rasonablemente limitá. Un resúmen lo wòrdu duná di lokual a keda revelá kaba dor di hustisia i esei lo wòrdu suplementá ku algun informashon ku no a wòrdu publiká ainda. Tambe lo bin un splikashon tokante di e rason ku aktualmente nos no por duna mas informashon.
Pa hopi hende den komunidat no ta kla of ta hasta inkomprendibel di kon mas informashon, aparte di lokual tin na informashon kaba, no ta wòrdu kompartí ku e públiko. Awe, manera a wòrdu bisá kaba, lo purba en todo kaso di splika di kon na e momentu aki no ta posibel pa revelá mas tokante di e investigashon. Banda di esei lo husa e okashon pa respondé un par di pregunta ku a wòrdu plantia vários biaha dor di nos prensa lokal durante di e último dia nan aki.
E informashon ku lo wòrdu duná awe ta e úniko informashon ku na e momentu aki por i lo wòrdu kompartí ku públiko dor di e tim investigativo i Ministerio Públiko. Splikashon nan mas detayá tokante di e partisipashon nan ku lo sigui awor lo no por wòrdu duna.
For di e investigashon ku a kuminsá mesora despues di e fayesimentu di sr. Wiels, a sali na kla ku defuntu sr. Raul Martinez tabata envolví den e asesinato di defuntu señor Wiels. Martinez lo tabata e hürdó di e outo ku a wòrdu husá den e asesinato di defuntu Helmin Wiels. Pa ku su dimas parti i embolbimentu den e asesinato di sr. Wiels, niun otro partisipashon por wòrdu duná den interes di e investigashon pendiente.
Kontinuando ku e investigashon, sospecho nan di echo nan kastigabel a surgi kontra di defuntu Luigi Florentina. Sr. Florentina, despues di a haña e outorisashon di hues komisario, a wòrdu detené riba petishon di Ministerio Públiko Kòrsou na Hulanda, pone bou di kustodia i despues e la wòrdu trasladá pa Kòrsou. Te ku su fayesimentu riba 6 di sèptèmber último, defuntu Luigi Florentina tabata den su aresto preventivo a base di e sospecho di embolbimentu den e desaparishon i e asesinato di señor Raul Martinez. Te ku awor, e resúmen aki di lokual a wòrdu revelá durante di e rueda di prensa riba 19 di yüni 2013 tokante di e papel di e personanan aki.
Ku motibu di e fayesimentu di sr. Florentina, un rueda di prensa a wòrdu duná riba 7 di sèptèmber di 2013, kaminda un eksposishon di e suseso nan rondó di e fayesimentu di sr. Florentina, kual ta wòrdu lamentá dor di e tim di investigashon i Ministerio Públiko, a wòrdu duná dor di Minister di Hustisia, Kuerpo Polisial di Kòrsou i Ministerio Públiko.
Pa komplementá riba e lokual ku a wòrdu trese dilanti riba 7 di sèptèmber último tokante di e fayesimentu di señor Florentina, nos por komuniká na boso ku riba petishon di Minister di Hustisia un médiko forense ligá na NFI a bula bin Kòrsou for di Hulanda i ku djaluna último e la realisá e outopsia riba e kadaver di defuntu Florentina. E konklushon provisorio di e patólogo ta ku e morto di señor Florentina por wòrdu deklará dor di asfiksia, ku ta mèch un horkamentu. Entretantu e kurpa di sr. Florentina a wòrdu entregá na su famia.
Material di selula a wòrdu sigurá pa hasi investigashon toksikológiko na NFI na Hulanda. E resultado nan di e investigashon toksikológiko ta wòrdu sperá denter di ocho siman. Despues ku e resultado nan di e investigashon toksikológiko wòrdu risibí, e patólogo lo wòrdu skirbí pa ku e kousa di e fayesimentu di defuntu sr. Florentina.
Biniendo bèk riba e investigashon di e asesinato di sr. Helmis Wiels, esei ta kontinuando íntegramente.
Riba 3 di ougùstùs último, e sospechoso M.B. a wòrdu detené pa motibu di embolbimentu den e asesinato di Helmin Wiels. Mas lo wòrdu revelá tokante di e embolbimentu di M.B. den un fase mas avansá si ta asina ku e investigashon ta permití esaki. Dos siman pasá, riba petishon di Ministerio Públiko, e detenshon di M.B. a wòrdu prolongá ku 60 dia dor di hues komisario. M.B. ta enkarselá ainda.
Aunke ku no tin indikashon nan di komportamentu ku ta inkliná na suisidio serka M.B., medida nan di prekoushon èkstra a wòrdu tumá for di wikènt dor di e outoridat nan kompetente. Den kuadro di privasidat i siguridat personal di M.B., niun otro partisipashon no ta wòrdu hasí tokante di e medida nan tumá. Di e forma aki ta reakshoná mesora riba pregunta nan di prensa pa ku e protekshon i siguridat personal di e sospechoso M.B..
Eksternamente por parse manera no tin progreso òf ku e investigashon Magnus ta progresá masha poko. E imágen aki ta leu for di bèrdat. E tim investigativo aktualmente tin un mihó bista di e hende nan ku ta direktamente envolví den e asesinato di defuntu Helmin Wiels. Ademas, for di e rueda di prensa di 19 di yüni 2013, tin mas bista riba esnan ku posiblemente a duna e enkargo pa ku e likidashon di sr. Wiels.
Den e último konferenshanan di prensa nos tabata papia konsientemente di “indikashon nan tokante di e persona òf persona nan ku tabata envolví den e enkargo di e asesinato di Helmin Wiels”. E investigashon ta orientá su mes riba e intensifiká shon di e “indikashon nan” aki pa asina kompilá prueba kontra di e persona nan aki. Esaki ta un proseso poko poko i delikado, manera ku tur investigashon ku ta purba di haña sa ken ta e outor intelektual ta. E tim investigativo ta progresando den e proseso aki di kompilá prueba pa ku e outoran intelektual.
Importante ta pa indiká tambe, ku denter di e investigashon di e asesinato di sr. Helmin Wiels, entretantu e tim investigativo ku tur probabilidat a resolvé tres otro kaso di likidashon. Na e momentu nan aki lo no por duna detaye di kua kaso nan di likidashon ta papiando di dje, komo ainda e investigashon den e kaso nan aki ta kontinuá.
Tantu e tim investigativo, komo Ministerio Públiko ta tene famia nan yegá di defuntu Helmin Wiels debidamente informá tokante e progreso nan ku ta wòrdu hasí den e investigashon aki. Despues di e fayesimentu di sr. Florentina, tambe e miembro nan di famia a indiká ku e informashon ku a keda suministrá na nan te ku awor akí, ta duna nan e konfiansa ku e tim investigativo ta riba e bon kaminda pa logra resolvé e asesinato di sr. Helmin Wiels.
Komunidat mester ta konsiente di e echo ku buskamentu i hañamentu di informashon den e kaso aki, prinsipalmente hañamentu di deklarashon nan di testigu, no tur ora ta bai mes un lihé i fásil, komo hende nan hopi biaha tin miedu di duna un deklarashon. Ta pa e motibu ei e investigashon aki ya ta durando 4 luna i lo por dura un tempu mas, promé ku tur esnan envolví den e kaso aki keda identifiká, detené i hibá dilanti di korte.
Medio nan di komunikashon, i tambe algun parlamentario, a hasi e pregunta, di kon no a pone sèn disponibel pa esnan ku bini ku informashon ku por yuda den e kaso aki. E kontesta riba e pregunta aki ta konsistí di dos parti. Pa di promé: te ku awor no a mustra di ta nesesario pa a pone sèn disponibel pa haña informashon, ya ku ketu bai tin informashon nan relevante ta drentando den e kaso di asesinato di Sr. Helmin Wiels. E tim investigativo ta gradisí komunidat inmensamente pa esaki i ta pidi un i tur ku por tin informashon tokante di e kaso aki, pa sigui mèldu esaki via e number nan di telefòn ya konosí, esta 8666124 òf 911, i si un persona ke keda anónimo por yama e number di telefòn 108.
Un di dos motibu pa no a pone sèn disponibel pa haña informashon, ta ku eksperensia nan di den pasado a mustra, ku despues ku a pone sèn disponibel a drenta un avalancha di informashon di kual gran mayoria no por a wòrdu husá. Tur informashon ku drenta, mester wòrdu investigá i verifiká. Esaki ta tuma hopi tempu i tambe forsa laboral pa investigá tur e informashon nan ku drenta i awor akí tempu i hende por wòrdu husá di forma muchu mas efektivo.
Na kuminsamentu di e konferensiá di prensa aki a keda indiká kaba, ku outoridat nan hudisial lo duna algun informashon adishonal, pero ku lo no por duna muchu mas informashon ku e informashon ku a keda duná te na e momentu aki kaba. Tin diferente motibu pa ku esaki.
Si revelá informashon eksternamente muchu lihé tokante di un investigashon i hende nan sinti den ki direkshon e investigashon ta bayendo, nan lo por destruí wea nan (sporen), influensiá testigu nan òf sospechoso nan por trata di hui.
Un otro aspekto pa tene kuenta kuné ta seguridat di testigu nan i sospechoso nan. Si no atendé ku e informashon disponibel di forma hopi kouteloso i diskreto, esaki por trese bida di testigu nan i sospechoso nan na peliger. Den un investigashon, meskos tambe den e investigashon Magnus, kooperashon di testigu nan ta di suma importansia. I e kooperashon aki di testigu nan ta impliká ku mester protehá nan kontra otro nan ku lo ke hasi nan kualke daño. Ta pa e motibu aki e kaso aki i tur otro kaso ta wòrdu tratá ku e koutela nesesario.
Un di tres motibu pa no sali den publisidat ku muchu informashon, ta ku Ministerio Públiko ta kore e rísiko di wòrdu deklará no-aksesibel den kaso di un eventual persekushon, pasobra Ministerio Públiko por wòrdu tildá di ta hiba un „trail by media?. Tur persona ta ser konsiderá inosente, te na momentu ku un hues disidí lo kontrario. Dor di sali muchu lihé afó ku informashon, un sospechoso por keda „kondená? dor di sosiedat, promé ku el a sikiera presentá den sala di korte.
Nos ta komprendé e inkietut i e gana di mas informashon dor di prensa i komunidat den e kaso aki i tur otro investigashon ku ta andando na e momentu nan aki, pero un bia un alto inspektor a yega di ekspresá ku e mihó manera pa bo mata un investigashon, ta pa bo sòru pa durante di e investigashon saka mas tantu informashon posibel den publisidat. Hopi hende no tabata di akuerdo ku e ekspreshon nan aki, pero loke e inspektor a trese dilanti, ta un realidat.
Finalisando por wòrdu indiká, ku outoridat nan hudisial ta trahando di dia i anochi i ku tur medio na nan alkanse, pa mas lihé posibel trese esnan ku a kometé e asesinato di parlamentario defuntu Helmin Magno Wiels i tambe esnan ku a duna instrukshon pa e akto vil aki, dilanti di korte pa ei nan nan responsabilisá nan mes dilanti di un wes imparsial pa nan akto nan.


c: text/html

text:
Fun Miles ta lanza campaña ‘Stretch bo florin' na Aruba
Fun Miles, e programa di spaar y cambia punto mas popular den Caribe a lanza e campaña ‘Stretch bo florin’ specialmente pa Aruba. E mensahe ta simpel; cu Fun Miles bo tin extra capacidad di compra, sigur den e tempo dificil cu nos ta bibando. Tene cuenta cu bo ta spaar Fun Miles gratis y despues bo por cambia bo puntonan pa diferente producto y servicio serca partnernan di Fun Miles. Imaginabo cambia punto pa bai un biahe, yena gasolin, cumpra material di construccion, sinta come na un restaurant y mucho mas. E puntonan cu bo ta spaar cu Fun Miles tin un balor concreto y ta duna e consumidor oportunidad di realmente ‘stretch’ nan florin.
Fun Miles un solucion den tempo caro Programanan di spaar manera Fun Miles, mundialmente a bira mas popular cu nunca. Esaki no ta nada straño mirando cu tur caminda costo di bida a bira mas caro. Aruba por identifica su mes cu esaki. Manera cu nos tur sa, entrante prome di juli 2018 gobierno a introduci e ‘crisisheffing’. Esaki ta encera e.o aumento di impuesto, cu lo percura pa un subida den prijs. Ademas, aumento den prijs di productonan petrolero manera gasolin, tambe tin influencia riba e subida drastico di costo di bida na Aruba. Fun Miles lo duna e consumidor mas espacio, y esey den e temponan aki ta mas cu bon bini.
Hopi beneficio cu Fun Miles Fun Miles ta puntonan cu bo ta spaar gratis ora cu bo cumpra na companianan partner. E puntonan cu bo spaar tin un balor concreto, mescos cu placa. Bo por cambia nan pa producto y servicionan gratis serca e companianan afilia na Fun Miles, manera Bruna, Rituals, Aldo Travel, Fresh Market, McDonald’s, Bright Bakery, Botica di Servicio, CITGO Boulevard, Essoville, Ponton y Sta. Cruz y varios otro compania mas. Bishita funmiles.net pa un lista completo di tur nos partnernan. Fun Miles ta trahando duro pa continuamente ofrece e consumidor Arubiano mas y mas opcion pa ‘stretch’ su florin.
Interesante pa consumidor y compania Meta di Fun Miles ta pa haci compra na companianan cu ta afilia na Fun Miles extra interesante pa e consumidor, ya cu serca nan e consumidor ta ricibi su puntonan. Pa companianan tambe ta masha interesante pa participa na Fun Miles; e ta permiti e compania establece un relacion duradero cu su clientenan. Fun Miles ta activo riba cuater isla y a bin ta demostra su efectividad serca partnernan durante 20 aña.
Esaki ta e momento pa cuminsa cu Fun Miles Esun cu ta desea di probecha di tur e beneficionan di Fun Miles, pero no ta miembro ainda, por haci esaki pa unicamente 5 florin. Por haña e carchi di Fun Miles serca tur compania partner. Unabez bo bira miembro di Fun Miles bo por cuminsa spaar di biaha. Door di registra e carchi online (cual ta facil, liher y gratis) bo lo por cuminsa cambia bo puntonan pa producto y servicionan na bo establecimentonan favorito.

robotstxt: allowed

filter: keep


text:
Baluarte 2016
Stimadó di papiamentu i famia di Arte di Arte Palabra, bonbiní.
Arte di Palabra ABC, manera tur aña lo rindi homenahe na algun persona òf instansia ku a duna un kontribushon balioso riba tereno di nos idioma papiamentu. E aña akí atrobe, nos ta duna homenahe na persona i instansia ku a yuda engrandesé papiamentu. Nan ta persona i instansia ku Aruba, Boneiru i Kòrsou a proponé pa e Tapushi Literario 2016.
Nan ta di Aruba: Mirto Laclé i Jenny Laclé-Boezem
di Boneiru: Arthur Sealy
di Kòrsou: Fundashon pa Skol Humanista na Papiamentu
Frank Martinus q.e.p.d. i Trudi Martinus-Guda
Nos ke pidi tur hende pa lanta para, bati man i wapa ku nos yunan di tera, miéntras nan ta subi podio.
Rashid, Quentin & comp. ku músika miéntras e hòbennan ta buska e i subi ku e baluartenan.
Fundashon Skol Humanista na Papiamentu (FSHP)
Sr. Frank Martinus q.e.p.d. i Sra. Trudi Martinus-Guda
Frank Martinus, nos baluarte di aña 2003, a pone masha énfasis riba e nesesidat pa nos muchanan haña enseñansa den idioma materno. A base di esei, e i su kasá Trudi a desaroyá e konsepto di enseñansa na papiamentu, a base di prinsipionan Humanista. Nan tabata ke otro tipo di skol, un skol kreativo, kaminda e mucha ta mas mòndu, no pa guli ulandes.
Promé di desèmber 1986, Fundashon Skol Humanista a lanta ofisialmente, i a bai traha riba kuríkulo pa haña supsidio.
Na 1987, a kuminsá sin permit formal.
Despues di tres aña, ora a haña 100 alumno, a bira “Schoolbestuur” ofisial den un edifisio bieu di un skol na Suffisant.
Na 1997, SKAIH, e promé skol avansá na papiamentu a lanta, mudando kada bes di seis diferente lokalidat.
A logra depues di un kaso den korte, ku mester a tradusí tur eksámen di VSBO na papiamentu.
E idea a haña hopi kontratiempo, i asta tabatin hende ku a bring’é. No opstante esei, e direktiva a perseverá, i awe Skol Humanista na Papiamentu, ta un realidat.
Na 2014 gobièrnu a tuma e desishon ku ta konstruí un skol nobo na Emmastad, na e sitio kaminda Frank Martinus a visualisá for di prinsipio, ku einan e skol mester a bini.
Hopi a sagudí kabes i bati man riba mesa, pero pa aña skolar 2016/2017, Skol Avansá na Papiamentu, SKAIH ta start den edifisio nobo na Emmastad.
Prof. Dr. Frank Martinus, su kasá Trudi i miembronan di e fundashon tabata desididu. Nan a tuma desishonnan grandi i desafiante. Desishonnan ku poko a riska tuma. Nan a planta, pa nos por sigui planta i kosechá!
Danki danki i mas danki na boso tur.
Mirto Laclé Jenny Laclé-Boezem
Awe nos tin un pareha di Aruba komo baluarte.
Nan tur dos a kuminsá nan karera profeshonal huntu, studiando komo maestro di skol básiko, kaba dosente di idioma na skol avansá, i e estudio di papiamentu nivel 1 i 2.
Huntu Mirto i Jenny a sigui promové papiamentu.
For di 2005 ta trahando den estrecho kolaborashon ku diferente instituto i departamentu na Aruba. Kada luna ta organisá un òf mas aktividat pa promové papiamentu, riba tereno di literatura, arte, kultura, lingwístika i edukashon.
Di e forma akí, komo ABC-ista, ta duna atenshon i rekonosimentu na trabounan balioso, di personanan di e islanan Aruba, Boneiru i Kòrsou.
A traha den estrecho koperashon ku algun proyekto, relashoná ku papiamentu durante interkambio ku Kòrsou. A traha ku entre otro: Fundashon Pierre Lauffer, Instituto Raul Römer, Elis Juliana, Sidney Joubert, Ini Statia, Lusette Verboom, Enrique Muller, Ced Ride, dokumentario di Frank Martinus i mas.
Na Aruba Mirto a organisá algun aktividat manera entre otro: “Dia Internacional di Lenga Materno”, “Dia Internacional di Poesia”, “Dia Mundial di Teatro”, “Dia Internacional di Derecho di outor”, “Siman di Buki pa Mucha” i mas.
Mirto a promové papiamento internashonalmente, ku charla na Hulanda, Cas di Aruba, Kas di Kòrsou, Kas di St. Maarten, tambe na Cuba, Colombia, Costa Rica, Guadaloupe, Florida, Rep. Dominicana, Bahamas, Surinam, Puerto Rico, Trinidad i Ghana.
Mirto i Jenny, danki pa promové nos idioma internashonalmente. Bosnan ta un bon embahador ku a laga nos idioma krusa frontera!
Forsa pa bosnan dos sigui ku e bon trabou.
Ewart Arthur Sealy
Arthur Sealy a nase i ta biba na Boneiru.
El a sigui su estudio na Boneiru, Kòrsou i Hulanda.
El a studia historia, sensia sosial i derecho estatal na Hulanda, i
na Kòrsou el a studia papiamentu i hulandes.
El a traha komo dosente di papiamentu na diferente skol i instansia na Boneiru.
Na radio BonFM, e tin diferente programa. “Bon uso di papiamentu”, ta un programa ku a kuminsá na aña 2008, i awor e tin mas ku 20 aña ta pasa na radio BonFM na Boneiru.
Den e programa “Bon uso di Papiamentu”, ta trata tópikonan manera: “Nan” komo pronòmber personal.
E diferensha entre aki/akinan/ boso/bosonan.
Palabranan ku un preposishon fiho.
E uso di g i h. den ekipahe.
Uso di asento grave etc.
Ta sera e programa ku strofa di un outor antiano.
Ademas e tin otro programa na radio BonFM, manera:
“Di nan pa nos”, ku ta hasi entrevista ku personanan markante na Boneiru.
“Grupo di djasabra”, ta reflehá riba loke a pasa den komunidat. “Entrevista ku eskritornan Boneriano”.
Arthur ta presidente di: Fundashon Dushi papiamentu. E Fundashon tin komo meta:
Desaroyá importansha di papiamentu na Boneiru.
Desaroyá estudio di papiamentu.
Finalmente Arthur ta duna su pensamentu, riba komentario i reakshonnan ku el a haña riba su programanan na radio.
“E satisfakshon di mas grandi ta, ku e programa a yuda den e parti di konsientisashon, ku papiamentu ta un idioma, i no un dialekto, i ku no ta bèrdat ku bo no por studia na papiamentu.
Presensia di hulandes (nos ta BES, i enseñansa ta kai bou di Hulanda), ta yuda den promoshon di papiamentu. E programa ta yuda kita e pensamentu eroneo ku papiamentu ta ménos ku kualke otro idioma”.
Sr. Arthur, danki di a aseptá e invitashon i kompartí ku nos bo trabou balioso pa engrandesé nos idioma papiamentu.


text:
Èks kasá di Jacinta Constansia a kobra 365 mil florin sin e tabata sa. (video)
Parlamentario Jacintha Constansia (MFK) a keda será 8 dia riba sospecho di korupshon. Durante un entrevista ku Francis Knepa di Radio Margaritha Online, e parlamentario a splika ku e no tabata den nada i ta kon e kosnan a sosodé. Constansia a splika ku ta durante ku e tabata será, a mustr’é dokumentunan, kaminda su èks kasá a risibí 356 mil florin, sin ku e mes tabata sa. Einan tambe el a haña sa ku e èks kasá a pasa 90 mil florin riba kuenta di un baisait. E parlamentario a splika ku el a pidi tantu Fiskal Rip komo Ministerio públiko pa kaba ku e kaso, pa di e forma ei su nòmber keda limpiá. E deseo di Jacintha ta pa esaki sosodé promé ku elekshon benidero.
VIDEO : Jasinta Constancia ta splika di 365 florin pa su èks kasá (kortesia Radio Margaritha Online)


text:
WILLEMSTAD – Gobièrnu di Kòrsou ta lamentá opinion di gobièrnu Merikano tokante esfuersonan ku pais ta hasi den lucha kontra trafikashon di hende. Ayera Washington a pone Kòrsou un stap mas abou riba e lista di klasifikashon den Trafficking in Persons-report 2022
Kòrsou ta pará tres aña largu riba un puesto ku ta mustra ku e pais por mihó, pero tambe tabata tratando pa presta mihó, e asina yamá Tier 2 Watchlist-status. Desde ayera Kòrsou ta pará na tier 3. E status ei ta nifiká ku Kòrsou no ta kumpli ku e normanan mínimo, pero tampoko no ta hasi esfuersonan signikativo pa kumpli ku esei.
Minister Hato di Hustisia ta bisa den un reakshon ku e no ta rekonosé su mes den e bahada pa Tier 3, pasobra gobièrnu ta hasi esfuersonan enorme pa lucha kontra di trafikashon di hende
Asina por menshoná ku a duna diferente treinen, a tene reunionnan i a hiba kampañanan di konsientisashon pa kombatí trafikashon di hende. E minister no ta reakshoná riba puntonan spesífiko ku e rapòrt TIP ta trese dilanti.


text: KRALENDIJK – Na Boneiru no ta posibel pa hasi un PCR tèst, loke ta rekerí pa por drenta diferente pais, meskos ta e kaso pa por drenta Boneiru. Esaki ta loke dòkter Marian Luinstra-Passchier a bisa. El a menshoná ku solamente por hasi un PCR tèst, momentu un habitante di Boneiru tin síntoma relatá na posibel Coronavírùs. Si un persona ta deseá pa bia for di Boneiru pa eksterior i aya ta rekerí PCR tèst, e mester pasa pa medio di un otro pais ku si nan ta hasi e tèst ariba menshoná, i kontinuá pa su destinashon final. Esaki ta pregunta nan ku a presentá resientemente dikon no por hasi e tèst na Boneiru. A splika ku esaki ta kostoso i ta rekerí un preparashon pa ehekut’é. Esaki ta prinsipio di GGD Hulanda i Salubridat públiko, ku tin e palabrashon ku no ta hasi e tèst pa biahero. Na Hulanda ta mes un proseso ta tuma lugá, kaminda solamente ta hasi tèst momentu un persona tin síntoma, posiblemente kontagiá ku Coronavírùs. Un ehèmpel ta si un persona ta deseá pa biaha for di Boneiru pa Colombia, e mester bai Kòrsou, hasi e tèst di PCR, i despues kontinuá pa Colombia ku ta eksigí pa e tèst promé drenta aya.


text:
Kòrsou ta representá na e di 19 foro di e asosiashon di paísnan i teritorionan di Ultramar di Union Europeo
Kòrsou ta representá na e di 19 foro di e asosiashon di paísnan i teritorionan di Ultramar di Union Europeo
Willemstad – Na Nouméa, e kapital di e archipelago Niew-Caledonië ta tumando lugá e di 19 foro di e asosiashon di paísnan i teritorionan di Ultramar di Union Europeo (OCTA) di 17 pa 22 di novèmber 2022.
Kòrsou huntu ku 12 otro teritorio di Fransia, Dinamarka i Ulanda ta forma e asina yamá LGO-nan.
Dia 18 di novèmber 2022, manera ta e kostumbèr durante di e foro anual, e Minister Plenipotensiario di Kòrsou, sr. Carlson Manuel, representando Promé Minister sr. Gilmar Pisas, a dialogá ku representantenan di e Direktorado General pa Partnership Internashonal (DG INTPA) di Komishon Europeo, riba e proseso di programashon di e fondonan Europeo ku Kòrsou a risibí durante di e último añanan.
Tambe a papia riba e programa pa Kòrsou pa e periodo 2021 – 2027. Ta asina ku aktualmente Union Europeo i Kòrsou ta den e fase di implementá un trajekto balorá na kasi 17 miyon Euro ku lo mester redundá den un komunidat kurasoleño mas sostenibel ku e kapasidat di fasilmente lanta bèk for di eventual kontratiempo.
Pa e periodo nos dilanti ku ta kore di 2021 pa 2027 e espektativa ta ku dentro di poko Kòrsou lo por haña e grato notisia ku nos lo por konta ku un finansiamentu di 18.7 miyon Euro pa e desaroyo sostenibèl di nos pais.


text:
Konkista di Kòrsou na aña 1634
For di aña 1560 te ku aña 1640, Hulanda tabata enbolbí den un guera ku Spaña, pa por optené nan independensia. Pa motibu di e lucha aki, ku tabata eksigí hopi kapital, barku i sòldá, hulandesnan no a ehekutá biahenan di konkista na promé instante, ni nan no a yega di eksplorá den Karibe promé ku aña 1580. Esaki a kambia na momentu ku na aña 1580 Spaña a konkista Portugal i nan asosiashon ku Portugal a bira un echo (1580-1640). Spaña ta prohibí Portugal di sigui hasi negoshi ku Hulanda, su enemigu di guera. Hulanda tabata negoshá prinsipalmente salu ku Portugal. Pues unabes ku Portugal a kai den man di Spaña, Hulanda a hañ’e obligá di bai buska salu otro kaminda. E tempunan ei salu tabata hopi importante pa konserva kuminda, espesialmente piská. Na aña 1585, e promé barkunan hulandes a yega n’e kosta venezolano pa buska salu n’e saliñanan di Punto Araya, en frente di Kòrsou. Ora ku nan a kore ku e hulandesnan despues di un estadia kòrtiku na St. Maarten, HEREN XIX, e gerensia di West Indische Compagnie (WIC), ku tabata konsistí di 19 persona, a bai na pensa un manera pa yega na un base di defensa den Karibe, for di kua nan por a ehekutá tur nan operashonnan. Nan wowo a kai riba Kòrsou pa su hafnan bon situá, su ubikashon favorabel pa ku Venezuela i nan otro rutanan komersial di e tempu ei. Ademas, for di Kòrsou nan lo por a lucha kontra nan enemigu, Spaña.
Durante e reunion di 6 di aprel 1634, e direktornan di WIC a bai di akuerdo ku e plannan di konkista. A prepará un ekspedishon bou di liderazgo di Johan van Walbeeck i Pierre Le Grand. E ekspedishon a konsistí di 180 matros i 225 sòldá. Riba 28 di yüli 1634 nan a logra nabegá drenta haf di Kòrsou. E Spañónan a rendí rápidamente. A manda mayoria di e indígenanan, mas o ménos un 400, i 32 spañó pa Coro, Venezuela. Dia 21 di ougùstùs e kapitulashon a bira un realidat.
E mihó ilustrashon di kon hulandesnan a konkista Kòrsou for di e spañónan na aña 1634 ta un ilustrashon pintá pa Ruesta. E vershon original di e mapa aki ta wardá den e Archivo General de Indias, na Sevilla, Spaña.
Den e pintura por mira un “Armada Oladesa” di shete barku ku a drenta bahia di Santa Ana i nabegá bai parti wèst di Schottegat. E spañónan tabata defendé entrada di bahia di Santa Ana únikamente for di e banda ost, e banda di Punda, pa medio di un plataforma (V). E sòldánan a baha for di e barkunan den botonan mas chikí i a baha na tera na e península di Asiento. For di einan nan a sali via tera kue direkshon di “Pos Cabai”, kaminda tabatin un fòrki spañó. Riba e mapa bo por mira un “castillo” (kastel) pintá, rondoná di kanalnan (e deskripshon ta “Castillo en el sitio de la Higuera”). Loke ta interesante ta ku riba e mapa ta indiká dos “poblaciones” (pueblo, ku misa). E Población de Sta. Ana ta pintá na Bándariba, mas o ménos na altura di Matancia/ Rio Canario. Na Bándabou bo ta mira Población de Asencion pintá. Ta hopi probabel ku indígenanan a biba einan, mirando ku ta áreanan riku na awa.
Pa mas informashon tokante e tópiko aki wak tambe riba Canon van Curacao.
Publikashon:
De bewoners van Curacao, vijf eeuwen van lief en leed. Gibbes/ Romer-Kenepa/ Scriwanek
Portrètnan den e galeria:
1. Skèts di e konkista ehekutá pa Van Walbeeck pintá pa Francisco de Ruesta (1634)
2. Imágen di siglo 18 di e konkista di Johan van Walbeeck.
3. West Indisch Huis na Amsterdam, sede di Kamer van Amsterdam di WIC.


text:
ORANJESTAD, Aruba
Entrante prome di april, 2020, Venezolanonan lo mester di un visa pa Aruba, Corsou, Sint Maarten, Boneiro, Sint Estatius y Saba. Asina a wordo informa riba e portal di Reino Hulandes y cual informe a keda publica pa e portal Venezolano cactus24.
Segun e publicacion, esun cu haci peticion pa un visa “tin obligacion di presenta personalmente. E regla aki ta aplicabel tambe pa menornan di edad”. E visa tin un duracion di maximalmente 90 dia na Corsou o otro partinan di Reino Hulandes den Caribe.
Entre e exigencianan di Reino Hulandes pa haya visa ta “presenta un paspoort of otro documento di biahe, cu tin al menos dos pagina den blanco. E documento mester tin un vigencia ainda minimo di tres luna despues di e biahe pa e partinan Caribense di Reino.”.
Ora cu presenta e peticion, mester entrega e paspoort. Si kier un comprobante cu e paspoort ta na Embahada of Consulado Hulandes, hiba un fotocopa extra di e paspoort y nan lo entrega e copia ey cu un seyo di e embahada of consulado. E tramite aki ta gratis.”
E decision pa pidi visa pa e Venezolanonan a wordo anuncia na october di aña pasa, ora cu por medio di un comunicado Hulanda a splica cu “a yega na e decision aki despues di constata cu e situacion na Venezuela a empeora, ademas di e incidencia den e migracion iregular for di e pais ey pa e islanan bisiña cu a aumenta den forma alarmante”.
E obligacion di visa ta pa tur e ciudadanonan cu tin paspoort Venezolano, cu excepcion dies nan cu tin visa of estadia na Merca, Canada, Inglatera, Reino Uni of Irlanda.
Entre e rekisitonan, e solicitantenan di visa mester presenta “e ruta di su biahe, por ehempel cu un reserva di avion. Ta conseha pa no cumpra pasashi te ora cu haya e visa.”


text:
WILLEMSTAD — Despues ku tres siman pasa Kòrsou a interkambiá na Boneiru ku e kategorianan di U12 i U14, den e fin di siman di 25 pa 27 di aprel 2022 e ekipo di waterpolo di Boneiru, Barracudas, tabata na Kòrsou pa un interkambio deportivo den waterpolo ku Swim Club Orca Curaçao (Orca).
Djabièrnè e aktividat a tuma lugá na Pisina Bennie leito; Orca U12, e partido aki a kana bon i a hunga tres periodo. Aki e atletanan di Orca a sa di gana e partido aki ku skor di 11 pa 2. Orca a dominá e partido.
Orca U14, e partido aki tabata hopi kayente i despues di pèrdè dos wega na Boneiru tres siman pasa, e atletanan di Orca a trein duru i a sa di gana e wega aki 9 pa 7. Bon wega, tur dos ekipo a duna tur ku tin.
Djasabra e aktividat a tuma lugá na Pirate Bay, Piscadera, dilanti di e pir di CARMABI. Aki a meks atleta nan di Boneiru i di Kòrsou huntu i traha dos tim di U12 i tres tim di U14 i laga nan drai un torneo èntrenan. U12, kada tim a hunga seis wega di dos periodo i U14 kada tim a a hunga 8 wega di dos periodo. E dia tabata largu i pisa, pero fruktífero.
Djadumingu e aktividat a tuma lugá na Pisina Bennie Leito; Orca U12, a hunga un partido di dos periodo i por a mira ku e atletanan di Boneiru a hasi nan esfuerso, pero Orca a sa di gana ku skor di 7 pa 0.
U14, Boneiru a apliká un strategia riba e tim di U14 di Kòrsou i a sa di dominá Kòrsou sigur pa gran parti di e wega. E wega tabata kayente atrobe. Bon wega bringa di parti di tur dos ekipo. Barracudas a sa di gana e wega ku skor di 9 pa 6.
Den e fin di siman di 01 pa 03 di aprel U16 i U19 di Orca ta bai Boneiru pa interkambia ku Barracudas.
Direktiva di Orca ta gradisí tur atleta pa nan komportashon i prestashon, mayornan ku a yuda durante di e aktividat aki, atletanan di Orca waterpolo señor ku a supervisá riba djasabra i a flùit e weganan ofishal, coachnan i Orca su “jeugdtrainer” nan ku a drai e programa di djasabra kompleto i a coach e tim di U12, personanan ku ta sostené i yuda direktiva di Orca, danki pa e gran trabou ku nan tur a desplegá durante di e aktividat. Boso a hasi un tremendo trabou. Danki na e spònsernan ku ta hasi posibel tur loke Orca ta organisá i hasi pa nos hóbennan di Kòrsou.


text:
Diasabra anochi 18 di juni, e prome reunion riba nivel di Gobierno di paisnan den Reino y Secretario di Estado Alexandra Van Huffelen a tuma luga. E prome reunion aki tabata entre Aruba y Hulanda. Pa Aruba tabata presente Prome Minister Evelyn Wever-Croes y Minister Xiomara Maduro y pa Hulanda Secretario di Estado Van Huffelen y e respetivo delegacionnan.
E punto di agenda tabata temanan financiero. Entre otro Presupuesto 2022 y Rijkswet Aruba Financieel Toezicht, (RAFT). Riba RAFT a delibera extensamente y Aruba a accentua e preocupacionnan cu tin y Hulanda tambe a trece dilanti nan puntonan. A haci palabracionnan concreto di e siguiente pasonan cu lo tuma riba RAFT.
Diadomingo anochi, e di dos reunion lo tuma luga hunto cu Premier di Corsou Gilmar Pisas y Premier di Sint Maaten Silveria Jacobs. Presente tambe lo ta Vice Premier di Corsou Ruthmilda Larmonie-Cecilia y Minister di Finansas di Sint Maarten Ardwell Irion y demas delegacionnan. Dialuna lo continua cu e reunionnan henter dia.
E puntonan di agenda ta e recorte di salario di 12,6 %. E topico aki a bin riba agenda na ultimo momento riba peticion di Corsou y Sint Maarten cu ta den situacionnan poco diferente cu di Aruba. Pa Aruba esaki ta hopi importante pasobra Secretario di Estado Van Huffelen lo pone e punto aki riba agenda di e Conseho di Minister di Reino diabierna awo pa asina Aruba por cumpli cu e condicionnan y por paga e 5% cu Gobierno kier paga na juli. COHO tambe ta riba agenda como tambe e futuro relacionnan den Reino, segun un comunicado di gobierno.
“Nos tin dianan pisa di reunionnan nos dilanti, pero importante ta cu nos ta dialogando y deliberando riba e futuro di e ‘Consensus Rijkswetten’ y con lo sigui traha hunto. Pa Aruba esaki ta hopi importante pasobra nos meta ta pa sali for di e crisis aki mas fuerte y mas resiliente. Pa esaki nos tin palabracionnan haci, implementa reformanan pa logra esaki y nos ta cumpliendo cu e Landspakket pa esaki. Nos kier tin claridad di e trayecto cu tin nos dilanti pasobra nos kier sali mas lihe cu ta posibel for di e crisis pero sigur mas fuerte y mas resiliente”, Prome Minister a enfatisa.


text:
Bandera di Aruba na Bolivia
Momento cu bandera di Aruba ta bai halto na Cochabamba
Un momento hopi bunita caminda cu e bandera di Aruba ta bai halto y e himno di Aruba ta resona den e Villa Sur Americano na Cochabamba, Bolivia
Ceremonia di Bandera Cochabamba2018
Un momento hopi bunita caminda cu e bandera di Aruba ta bai halto y e himno di Aruba ta resona den e Villa Sur Americano na Cochabamba, BoliviaXI Juegos Suramericanos Cochabamba 2018#teamaruba #cocha2018
Posted by Comite Olimpico Arubano on Thursday, May 24, 2018


text:
KRALENDIJK – Gezaghèber Edison Rijna ta menshoná durante un enkuentro ku prensa, ku komersiantenan mester keda tene nan mes na e reglanan manera indiká den e ordenansa di emergensia.
“Ta posibel habri gym, esaki siguiendo e reglanan. Nan tin ku tene nan mes na e reglanan ku a pone. Mi ta hasi un yamada na espesialmente e komersiantenan ku si por habri, pa nan keda tene nan mes na e reglanan manera a indiká den e ordenansa. Tene kuenta ku e kantidat di kliente den e negoshi i no desviá for di e ora ku tin ku sera. Awor tur horeka, entre otro restorant i kasino, tin ku sera 10’or di anochi. Kaminda no por mantené 1.5 meter distansia ta konsehá pa bisti un tapa boka. Si e sifra di persona infektá keda abou nos por bai aki dos siman bèk na orarionan mas amplio pa ta habrí”,gezaghèber Rijna a bisa.


text:
Presidente di SV Flatstone a informa Minister Endy Croes cu e veld mester di basta mantencion. Fin di luna di mei proximo ta bai tin un torneo International di softball cu varios equipo di exterior. Lamentablemente e lusnan cu a wordo instala na aña 2008 ta dunando basta problema y mester un mantencion intensivo. E realidad ta cu masha hopi organisacion di softball y baseball tur dia den siman ta hasi uso di e veld aki pa cu nan training.
Minister Endy Croes a splika cu ta bai sondea mesora kiko ta e posibilidanan pa por yega na fondonan pa mantencion pa duna un atencion urgente na e lusnan pa asina e Torneo Internactional por tuma lugar riba dicho tereno sin problema y tambe pa organisacionnan local por hasi maximo uso di e tereno.
Hunto nos ta logra.
Deporte ta On ora tin
Deseo, Disciplina, Dedicacion y Determinacion


text:
E pareha a haci un aparicion sorpresa dialuna ultimo na e evento Stream On di Spotify, sinta riba un sofa na nan cas di $14 miyon na Montecito, California. Meghan y Harry a probecha pa papia tocante Archewell Audio, e produccion cu nan a inicia fin di aña pasa, cual su obhetivo ta pa crea podcasts exclusivo pa e plataforma di streaming. Pa e ocasion aki Meghan a bisti un shimis na balor di £2,645 di e corte peplum cu prints di lamoenchi geel y blachi di e coleccion ‘Citrus Primavera’ di Oscar de la Renta. Pa loke ta su acesorionan, el a bisti un renchi di Eckand cu un rubi di 5.40 karaat di oro geel y pavé di diamante, un holoshi Cartier di oro cu tabata di princesa Diana.
E dukesa di Sussex a haci un ‘statement’ cu su krulnan glamuroso estilo Hollywood den su prome aparicion desde cu el a sali di e famia real, unda cu e reina a retira tur e patrocinionan prestigioso cu nan tabata ‘comprometi’ pa apoya. Segun un famoso pelukero, e dukesa probablemente a logra su look glamuroso cu extensionnan di clip, cu a aumenta e largura y volumen di su cabey. E pareha real a anuncia riba Dia di San Valentino, cu nan ta spera di dos yiu, pero no a revela e fecha di nacimento di e baby.
“Nos a crea Archewell Audio pa sigura nos mes cu nos por eleva e bosnan cu talbes no ta wordo scucha y pa scucha storia di e hendenan”, Meghan a bisa durante su intervencion den Stream On. “E obhetivo di esaki ta pa crea e comunidad aki den cual por comparti y duna aliento na otronan pa comparti nan propio vulnerabilidadnan den un espacio sigur”, Harry a añadi. E prome episodio di Archewell Audio a sali na december aña pasa y cu a bay tocante Pasco. Den e programa ey a tuma parti algun famoso manera: Stacey Abrams, Brené Brown, Elton John, Deepak Chopra, James Corden y Tyler Perry.


text:
100 aña Maduro's Bank 1916-2016
Na aña 1916 a funda Maduro’s Bank. E kompania komersial S.E.L. Maduro & Sons tabata anhelá pa basta tempu pa funda un banko. E kompania ya kaba tabata ofresé servisionan bankario manera duna fiansa i emití bono. Na aña 1901 i despues atrobe na aña 1906, e famia Maduro a hasi un petishon pa lanta un banko ofisialmente. Den e okashonnan ei no a honra nan petishon. Gobièrnu hulandes tabata preferá di tin un dunadó di krédito hulandes den e kolonia Karibense.
Tur esaki a kambia na aña 1916. Bataafsche Petroleum Maatschappij ya tabata hasiendo e preparativonan pa konstruí un refineria di petroli na Kòrsou. I dia 20 di òktober di e mesun aña a funda e NV, Curaçaosche Petroleum Maatschappij, (C.P.M).
Yegada di e industria petrolero a hasi ekspanshon i modernisashon di e sektor bankario nesesario. Dia 22 di sèptèmber 1916, famia Maduro a bolbe entregá un petishon pa por lanta un banko ku tin derechi di emishon. Pa dia 30 di sèptèmber ya kaba korant Amigoe a kuminsá anunsiá establesimentu di e banko nobo di famia Maduro. E biaha aki Gobernador a aprobá e statutonan di e banko di inmediato i e empresa por a kuminsá ofresé su servisionan for di 1 di yanüari 1917. Den e banko nan por a sigui hasi i ofresé e mesun transakshon i servisionan ku nan tabatin ta hasi i ofresé komo empresa/kas komersial pa mas di 30 aña kaba. Banko Maduro a bira e promé banko komersial di kolonia Kòrsou.
Miembronan di famia Maduro, kabesantenan di e kompania komersial S.E.L. Maduro & Sons, a partisipá ku tres kuart di e kapital di un mion florin. E sobrá dosshen sinkuenta mil florin a bini di sr. J.J. Alvares Correa, di e empresa Correa Hermanos & Cia. Di e manera ei el a bira e akshonista individual di mas grandi. Banda di esei sr. Correa a haña e enkargo pa fungi komo direktor di e banko nobo.
For di su inisio, Maduro’s Bank tabata enbolbí den e diferente desaroyonan den ekonomia di Kòrsou. Durante su eksistensia, e banko aki lo a fasilitá fiansanan na empresarionan ku tabata dispuesto pa kore e riesgo pa lanta negoshinan/empresanan ku por a generá mas kupo di trabou i prosperidat pa Kòrsou.
E kresementu ekonómiko ku Kòrsou a eksperensiá ku yegada di e kompania di petroli tabata di sumo importansia pa kresementu di Maduro’s Bank. Nan a negoshá ku un porsentahe di tur e transakshonnan di e kompania di petroli lo a sosodé via di e banko. Pa aña 1929, Shell tabata ofresé un kantidat di 11.000 kupo di trabou den un komunidat di en total 44.000 habitante. I pa e aña ei e suma ku refineria tabata saka na pagonan a yega te 24 mion florin, ekivalente na mas ku sinku biaha e total di entrada di gobièrnu di Kòrsou. Tur esakinan tabatin un efekto profundo rib’e ekonomia di Kòrsou. E kresementu ekonómiko di añanan ‘20 a pone ku dia 1 di yüli 1927 un banko komersial mas, Curiel’s Bank, a habri su portanan pa públiko. Ya pa basta aña e kompania komersial Morris E. Curiel & Sons tabata realisá aktividatnan finansiero, spesialmente transakshonnan di kambio di divisa. Pues tabata un paso relativamente fásil pa pasa esaki ofer den un entidat separá.
E kapital di e banko tabata 500.000 florin. El a tuma 1,7 mion florin den forma di depósito ofer di e kas di komèrsio anterior. Pa fin di aña 1929 ya e suma invertí a subi te 3,7 mion florin.
Entre 1931 i 1935 tur sektor di nos ekonomia a eksperensia un reseshon, komo konsekuensia di e krísis mundial ekonómiko: e refineria di petroli a duna 50% di su trahadónan retiro, importashon a baha ku 60% i entrada di gobièrnu di Kòrsou a baha ku 20%. Den Punda, hopi negoshi a kambia di doño i otro negoshinan a sera òf bati bankarota. Durante e añanan di krísis aki, difísilmente por a oumentá e fiansanan. Pa por fortifiká nan situashon finansiero den tempunan asina difísil, e bankonan Maduro’s Bank i Curiel’s Bank a skohe pa hasi un fushon. For di 1 di yanüari 1932 a nase un banko nobo, Maduro & Curiel’s Bank.
Durante Segundo Guera mundial a lòs Kòrsou for di e florin hulandes. E florin kurasoleño a haña un státus independiente. E Curaçaose Muntregeling di 1942, a drenta na vigor for di 3 di sèptèmber 1943. For di e dia ei por papia ofisialmente di e sistema monetario Kurasoleño.
Durante e añanan di guera e suma di kasa di Maduro & Curiel’s Bank a oumentá di 2,6 mion florin na 1940 te 22,4 mion florin na 1944, komo ku e tempu ei no tabatin niun òf poko posibilidat di invershon atraktivo. Pa motibu di eskases di posibilidat di invershon, banko a baha e interes di fiansa pa su klientenan i finalmente depositá mas ku 20 mion liber di interes den e seif di Curaçaosche Bank.
Durante e mesun añanan ei, Venezuela a aprobá un lei ku a resultá perhudisial pa e refineria di Kòrsou. Segun e konseshonnan hasí, e refineria di Kòrsou por a prosesá solamente petroli venezolano. Kòrsou no por a prosesá petroli prosedente di otro pais mas. P’e motibu ei, Shell a hañ’e obligá di konstruí un refineria nobo yama “El Cardon” na Paraguaná, Venezuela. Tabata permití pa modernisá e refineria na Kòrsou pero no ekspandé.
E refineria a kuminsá un proseso di reorganisashon i outomatisashon. Kòrsou a kuminsá apliká un maneho di diversifikashon di ekonomia. A kuminsá invertí den konstrukshon di motèlnan i otro tiponan di industrial nobo pa asina ta ménos dependiente di e refineria. Maduro & Curiel’s Bank a partisipá den esaki aktivamente, ekstendiendo fiansanan i kapital inisial na empresarionan. Algun ehèmpel ta Curaçao Intercontinental Hotel na entrada di haf den Punda, Curaçao Hilton, Flamboyant Beach Hotel, Country Inn, San Marco, Holiday Inn i Arthur Former na Parasasa, Antilliaanse Verffabriek, Amstel Brouwerij, Antilliaanse Luchtvaart Maatschappij, Dok Maatschappij, i Texas Instruments.
E kuponan di trabou di refineria a alkansá su kantidat di mas haltu di 12.600 persona na aña 1952. E konsekuensianan di e reorganisashon i outomatisashon a bira visibel den e periodo despues di 1957, ora ku e nesesidat di personal lokal a baha di 12.000 pa 4500 persona, inkluso kontratistanan, durante un periodo di 10 aña. E kantidat total di entrada ku e industria di petroli tabata generá a baha di mes un manera: 63 mion i mei florin na aña 1955, un oumento te na 83 mion florin na aña 1957 i seguidamente un deterioro di entrada anual ku a baha te na ménos ku 58 mion florin na aña 1968.
Maduro & Curiel’s Bank no tabata un blanko durante di e disturbionan ku a tuma lugá durante e marcha di 30 di mei 1969. Dianan despues di e protestanan, Cedric Ritchie, Chief General Manager di Bank of Nova Scotia (BNS), a tuma kontakto ku gerensia di MCB i ofresé su sosten pa por si a kaso MCB lo a eksperensiá kualke problema en konekshon ku e disturbionan. E gesto aki a krea un fundeshi pa koperashon, basá riba konfiansa mutuo. Diesseis aña despues, na òktober 1970, a sera un asosiashon ku e banko kanades, Bank of Nova Scotia. Na mes momentu, a sera un akuerdo di koperashon ku Bank Mees & Hope di Hulanda. E repartishon di akshonnan tabata lo siguiente: 30% di akshonnan a bai pa Nova Scotia Bank, 10% pa Bank Mees & Hope i 60% a keda den man di e akshonistanan original. MCB a transformá su mes den un banko hiper moderno, ku orientashon internashonal, ku ta ofresé produkto i servisionan inovadó. Esaki hustamente a reforsá su karakter lokal. MCB a bira un ‘Banko Amigu’, un banko pa tur hende, ku ta duna atenshon personal na su klientenan.
Na aña 1975 a kumpra e akshonnan di Bank Mees & Hope bèk despues ku un otro banko hulandes a tuma esaki ofer. A parti e akshonnan aki, ekivalente na 10%, di tal manera ku e repartishon a bira lo siguiente: 51% pa e akshonistanan original i 49% pa BNS. For di 1975 e gerensia di MCB ta konsistí di tres direktor, di kua BNS ta apuntá unu.
No ta solamente MCB a eksperensiá un metamorfósis for di aña 1970, sino e henter e sektor finansiero di Kòrsou a kambia for di fin di añanan '60 di un sektor prinsipalmente lokal pa un sektor mas internashonal, den kua e ròl di bankonan internashonal a bira kada bes mas grandi. Spesialmente e sektor di offshore ku ta operá riba nivel internashonal tabata masha eksitoso i generá hopi entrada di impuesto pa Kòrsou. Entre 1970 i 1995 e sektor ei a generá aproksimadamente 4 miar i mei florin na ingresonan di impuesto. MCB tabata partisipá den e sektor aki ku MCB Trust Company i ku AMACO NV.
MCB tambe a invertí den e industria di turismo den añanan '70 i '80. Ya for di e dékada anterior MCB a hunga un ròl importante den e binida di Hazeleger Hotel i proyekto di Hilton. Durante e dos dékadanan ku a sigui, MCB a inisiá dos proyekto nobo grandi den besindario di Hilton. Konstrukshon di International Trade Center (ITC) na 1984 i konstrukshon di un hotèl di sinku strea dirèkt banda di Hilton Hotel, i dilanti ITC: Sonesta Hotel, di kua a presentá e plannan inisial na aña 1989. Na aña 1992 a finalisá e proyekto. I na aña 1999 e hotèl aki a pasa pa e kadena di hotèl Marriott.
Alrededor di kambio di siglo Kòrsou a hañ’e ta apliká un sanashon ekonómiko drástiko. Pa motibu di un eskases monetario kresiente, gobièrnu di Antia a hañ’e obligá di buska yudansa di Internationaal Monetair Fonds (IMF) i apliká un maneho di sanashon estriktamente liberal. Konsekuentemente e ekonomia a kremp. Empresanan manera Antilliaanse Luchtvaart Maatschappij mester a sera i a redusí un gran parti di e aparato di ámtenar. Esaki a okashoná un fluho di migrashon pa espesialmente Hulanda. E kantidat di habitantenan na Kòrsou a baha.
Despues di e referèndùm di 2005, a skohe un trayekto nobo ku a kondusí na formashon di Pais Kòrsou i sanashon di e debe monetario di gobièrnu. Pa MCB esaki a nifiká básikamente ku na lugá di invertí den bononan di gobièrnu, a surgi espasio pa invertí den proyektonan nobo. Ta di spera ku un megaproyekto lo bolbe bati na porta di Kòrsou, meskos ku 100 aña pasá, i kisas n’e mesun tereno na Schottegat?
Por kopia e teksto aki solamente ku menshon di e fuente: Archivo Nashonal Kòrsou.


text:
PHILLIPSBURG – Si e reunion siman pasa di IPKO na St Maarten siman pasa a habri cu un realidad cu no tabatin consensus riba e tema di COHO, e reunion a cera diabierna cu un consensus cu mester adapta e ley di COHO, prome cu por implementa esaki. Den e forma actual, simplemente e no ta acceptable, segun e participantenan di COHO. “E contenido di e ley di REino manera presenta na nos, ta na desventaha di e pueblo di Aruba” tabata declaracion di presidente di Parlamento di Aruba Edgard Vrolijk. Mas aleu, miembro di parlamento Shailiny Tromp-Lee a sigura cu e masterplan di Aruba, ta 80% den cumplimento cu e asina yama ‘landenpakket’. Parlamentario Marisol Lopez Tromp ta preocupa cu e speed cu e proceso di reforma ta tumando lugar. Pa loke ta Corsou, e presidente di Parlamento America Francisca a bisa cu Corsou no mester di COHO pa wak si e reformanan ta necesario y cu Corsou mes a pone plannan pa recuperacion di e isla. “Sin COHO, reforma ta bayendo bon caba”. Parlamentario Amerigo Thode ta sigura cu den e forma actual, e ley di COHO no por keda riba mesa. St Maarten no a fiha un posicion riba COHO ainda segun su presidente di Parlamento. E isla tin varios preocupacion pa cu e ley. E pome minister di e isla a laga sa cu e tin problema cu e presion cu ta pone riba nan pa e ley pasa.
CARACAS – Asamblea Nacional di Venezuela a forma un grupo di amistad cu Hulanda, como un relevancia strategico den haci trabou pa e reapertura di e frontera cu islanan ABC. Asina e diputado Fernando Bastidas a informa e siman aki. Segun Bastidas, e relacion di hermandad cu tabata existi entre Venezuela y e islanan ABC, a wordo ‘kibra como consecuencia di e aggression cu a tuma lugar contra Venezuela’. Segun e politico, ‘afortunadamente durante e ultimo lunanan nos a mira portanan habri, y nos a cuminsa mira cambio’. Mientras cu tabatin presencia di funcionario di e canciyeria venezolano, e no a informa si tabatin personanan di autoridad hulandes presente. Manera ta conoci, luna pasa gobierno di Venezuela y Hulanda a revisa e cooperacion di frontera entre Venezuela y islanan ABC.
BOGOTA – E aeroliña Colombiano Wingo a anuncia ampliacion di su itinerario te cu 28 di October 2023 (otro aña), unda cu a pone 1.3 miyon stoel extra disponible, cu ta inclui e ruta di Aruba tambe. Fuera di e ruta di Aruba, ta inclui tambe e ciudad diPanama, Guayaquil, Punta Cana, Santo Domingo, Cancun, La Havana y San Josede Costa Rica. No ta prome biaha si cu Wingo ta aumenta su capacidad pa Aruba desde cu e la cuminsa bula pa nos isla.
KRALENDIJK – E ekipo completo di e evento Crossing for Prevention 2022 a yega Bonaire diaranson merdia despues di a cuminsa nan biahe riba boto for di Aruba, sigui pa Corsou finalisa finalmente na Bonaire unda e hazaña siguiente di e landado Deaxo Croes lo tuma lugar diasabra awor, 19 di November 2022./ Deaxo lo purba landa e distancia di 53 km di e costa west di Bonaire pa e costa oost di Corsou. E ta un evento pa crea concientisacion y genera sosten generoso financiero di comunidadnan pa tres diferente fundacion di cancer, cubriendo Aruba, Corsou y Bonaire.
KRALENDIJK – Na Bonaire den un anochi pa marduga, riba 100 mm di awa a cay, creando un chaos riba gran parti di e isla. Varios servicio awe mainta a keda interumpi, ya cu no por a sea yega e sitionan of e tabata peligroso. Hospital Maridial mes a pidi pa no bin awe ya cu ta trata solamente emergencia y cosnan pues urgente. Tur cita regular a keda cancela pa proximo aviso.Potretnan ta cortesia di Live99FM di Bonaire y Aymed Ayubi.
BOGOTA - Recientemente a tuma lugar na Bogota, Colombia, e despedida di Miriam Dabian como Directora di Oficina di Turismo Aruba pa Latino America. Na mes momento a haci anuncio oficial di Jordan Schlipken- Croes kende lo ta e Director nobo pa dicho mercado.
PHILLIPSBURG – Parlamento di St Maarten a baha su presidente Grisha Heiliger Martin via un mocion di desconfiansa diahuebs cu 8 voto pro y 7 contra. Algun rato despues, Heyliger a entrega su retiro di e partido UP (The United People’s Party), cu su casa Theo Heyliger a funda na 2010 despues cu e la sali di e partido DP. E partido y algun otro, no tabata sostene su lider di fraccion mas y presidente y a haye un persona incapaz pa e funcion. Den un video, di cual Noticiacla a repasa e parti mas principal, Heyliger ta splica su motibo di retiro. Heyliger na November di 2021 a bira presidente di Parlamento despues di tabatin e funcion di vice presidente e aña anterior.


text:
SAN FUEGO – Awe mainta algun habitante di e area di San Fuego tabatin basta keho di huma, ora cu un quadracer di un compania di tur a pega candela. No ta conoci kico e motibo di e candela tabata ni si tabatin herido. Loke si tabata bisto tabata e huma cu tabata bastante grandi, cu a causa e molester necesario pa e habitantenan cu tabata suplica cu te ki dia mester soporta daño di naturalesa, riba prosperidad economico. Unabez cu a recohe e vehiculo kima, por a mira e daño cu a keda atras
ORANJESTAD – Awe nochi ex minister y actual parlamentario pa partido AVP, Benny Sevinger ta invitado di e programa Noticiacla LIVE cu ta cuminsa pa 9’or pm. Durante e programa aki cu lo ta en bibo, e parlamentario lo contesta preguntanan riba e ultimo desaroyo cu ta envolve su supuesto envolvimento den e caso penal Avestruz y su situacion legal cu e ta aden. Manera ta conoci, e caso ta uno andando y ta continua otro siman dialuna den corte, den e tanda final. Mester bisa cu sr Sevinger a opta pa participa den e programa y e intencion ta pa e ta presente en vivo pa asina por contesta pregunta di e moderador y periodista Tito Lacle y unda cu pueblo tambe por manda pregunta via facebook y posiblemente haya contesta. E programa ta pasa riba Facebook di Noticiacla, e website www.noticiacla.com (check e boton LIVE) y e app tambe (busca e boton LIVE). No lubida, pa 9’or awe nochi!
ORANJESTAD - Awe merdia Federacion di Trahadornan di Aruba (FTA) y Boticanan di Servicio a firma nan di dos contrato colectivo di trabao (CAO). Den e acuerdo aki e enfoke principal tawata fortificacion di e poder di compra di e empleado, cual a resulta den tanto un aumento porcentual di salario pa e duracion di e acuerdo como tambe un ahuste na e structura di salario, ampliando esaki pa asina tin mas espacio pa crece. Ademas a acorda un aumento anual di e bonus di fin di aña como tambe e dianan di vakantie. E CAO tin un duracion di 4 aña.
ORANJESTAD – Recientemente Aruba Airport Authority N.V. (AAA) a organisa su di tres “Spotter’s Day”. Desde 2018, Aeropuerto di Aruba a reconoce cu tin un interes grandi pa “plane spotting” na nos isla. Mas y mas spotter ta ‘tag’ Aeropuerto di Aruba den nan potret y pa e motibo ey, na 2018, a tuma luga e prome “Spotter’s Day”. Debi na e interes grandi ricibi, a dicidi cu “Spotter’s Day” lo bira un evento anual pa Aeropuerto di Aruba. Despues di dos aña ausente, e aña ‘ki a invita tur spotters pa asina aplica pa participa na Spotters Day.
ORANJESTAD - E asosacion conoci como Aruba Timeshare Association (ASA) su iniciativa di entrenamiento rond e isla, presenta pa CHTA Education Foundation, a haya un sorpresa riba recientemente ora cu pa medio di Tom Pas cu a pasa un rato pa combersa cu e 24 supervisornan. Pas tabata gerente di Education Foundation entre 2002 cu 2013 y ta pasiona riba su desaroyo personal y yuda otro hende haya un chens pa mehora nan bida profesional.
ORANJESTAD – Segun e ultimo encuesta di Noticiacla na luna di augustus di e aña aki, Aruba tabata dividi riba e tema di matrimonio di mesun sexo. Por lo menos entre e 850 personanan cu a participa den e encuesta. Y entre esnan cu tabata pro pa cambia e ley pa permiti matrimonio di mesun sexo, e grupo mas grandi tabata kier pa esaki sosode pa medio di un referendum. Interesante ta cu den e encuesta aki, e participacion di hende muher tabata mas cu e ser masculino, reparti 54% contra 46%. Un 1% tabata registra como ‘otro’.
ORANJESTAD - Evert Bongers, autor di varios publicacion tocante historia di Aruba manera e.o. ‘Augustus scur’ y ‘De kolibrie op de rots: En meer over de geschiedenis van Aruba’ a publica awor su buki titula ‘Goudkoorts! En meer over de geschiedenis van Aruba’. Directora di Biblioteca Nacional Aruba a ricibi algun ehemplar for di sr. Evert Bongers pa e coleccion nacional como tambe e coleccion di biblioteca publico. Pronto por consulta of lesa e buki aki na biblioteca.


text:
Kantidat di kompanianan ku ta bai fayit na Ulanda, a oumentá.
E kantidat di kompanianan ku a bai fayit na Ulanda a subi algu. Na luna di mei último, 277 kompania a keda deklará fayit. Esei ta 17 kompania mas, kompará ku aprel (260). Segun informe di Centraal Bureau voor de Statistiek (CBS) na Ulanda, den 9 aña, e kantidat na aprel 2017 tabata mas abou. Aparte di servisionan komersial, na luna di mei último, e kantidat di bankarota a oumentá den tur sektor empresarial. Sinembargo, di tur sektor, komèrsio tabatin e kantidat mas grandi di bankrut, esta 55 kompania.
Di un banda, den e promé sinku lunanan di e aña akí tabatin un kuart ménos di empresanan ku a bai fayit, kompará ku e mesún periodo na 2016. Na mei 2013 e kantidat di empresanan ku a bai fayit a yega e punto kulminante. Despues di esei por papia di un bahada. Na aprel 2017 e kantidat di bankarota bankrut a yega na su punto mas abou for di desèmber 2007.


text:
Awe mainta pa mas o menos 10:55am central di Polis a manda un patruya na Royal Plaza Mall te L.G. Smith Boulevard pa un ladronicia. A bin resulta cu un persona lo mester a horta den un di e kiosko net otro banda di Royal Plaza Mall.
E kioskonan aki no tin nomber. Recherche di districto 1 ta pidi encarecidamente si por yuda yega na e doño pa asina nos por tuma un denuncia mirando cu recherche di districto 1 (DAR1) tin un persona deteni y a confisca mercancianan procedente di e ladronicia.
Si un hende por sa ken ta e doñonan di dicho kioskonan ey pa por pone na altura pa tuma contact cu Centra di Polis na 100 of na 527-3151. Di antemano danki.


text:
Mayoria di pueblo colombiano a vota NO den referendum. (VIDEO)
Ku 50.23% di voto pa NO i 49.76% di voto pa SI, e mayoria di pueblo na Colombia no a aseptá e akuerdo di pas ku resientemente gobièrnu di e pais a firma ku FARC. Ku praktikamente tur voto e kampo di NO tin vetaha ku ya no por ser alkansá. Mientras tantu simpatisantenan di e kampo di SI tabata tristu ku e resultado i a subi kaya. Presidente di Colombia Juan Manuel Santos a yama un reunion di urgensia ku su gabinete.
For di Cuba, e lider di FARC Timochenko a bisa Caracol den un promé reakshon ku nan lo mester analisá e aspektonan legal, promé ku por bisa algu konkreto. Fransisco Santos un di promotornan di NO a splika den un promé reakshon ku no por konsidera esaki komo un rechaso di pas, sino mas bien un deseo pa un pas real. El a urgi medionan di komunikashon pa no kai den pesimiso, pero pa sigui traha huntu pa duna garantianan real na FARC. E votadonan di NO tambe ke pas, pero un pas real.
Den un promé reakshon, Presidente Juan Manuel Santos a splika pueblo kolombiano ku e ta reokonosé e resultado i lo sigui hasi esfuerso pa yega na pas. El a primintí pueblo, ku e lo invitá e lidernan ku a promové NO den e referndum, pa un kumbre pa buska puntonan riba kua nan por yega na akuerdo ku otro. Mañan mes lo sali un delegashon pa Cuba pa informá FARC di e resultado, Santos a bisa.
E lider di e grupo gueriyero FARC a papia via Radio Caracol ku pueblo kolombiano. “FARC lo sigui usa solamente palabra komo arma i na e pueblo kolombiano ku ta soña ku pas, konta ku nos,” asina e lider di FARC, Timochenko a bisa den un promé reakshon for di Havana Cuba kaminda e referèndum.


text:
Tarifanan
Generalmente, tantu den kaso sivil komo den kaso penal e tarifanan di Triple A Attorneys ta basá riba e tarifa korespondiente pa ora. Sinembargo, dependiendo di e grado i embergadura di e kaso, tin otro posibilidatnan di pago ku un kliente di Triple A Attorneys por kumbiní ku nos.
Seguidamente ta sigui un spesifikashon di diferente posibilidatnan di pago:
- Pago basá riba tarifa pa ora
E sistema “normal” di pago, ku ta enserá lo siguiente: e kliente ta paga un adelanto i esaki ta wòrdu deskontá según e trabo uta wòrdu hasí, basá riba e tarifanan pa ora korespondiente.
- Pago di un montante fího mes ora
Promé ku e abogado kuminsá defendé e interesnan di su kliente, e kliente ta paga un montante fího ku ta kubri tur e aktividatnan rekerí den su kaso, pa asina evita ku serka e kliente lo reina insertidumbre pa ku e montante final ku e mester paga.
- Pago dependiendo di e resultado di e kaso
Un posibilidat ta ku e pago ta wòrdu basá kompletamente riba e resultado optené. Si no logra un resultado faborabel, e kliente no tin ku paga Triple A Attorneys. Sin embargo, si e resultado optené ta na fabor di e kliente e ora ei e ta konta un tarifa (aprobá previamente) ku ta un poko mas haltu ku e tarifa ku Triple A Attorneys ta kobra normal.
Un otro posibilidat ta un kombinashon di e opshonnan ariba menshoná, kaminda e tarifa fiho lo ta bálido den kaso di un resultado na fabor di e kliente i un tarifa mas abou den kaso ku e resultado no ta lokual ku nos ta deseá.


text:
Caribbean Arthritis Foundation hunto cu director di Respaldo a tene un charla riba depresion, stress y dolor. Aki a splica con pa anda cu esakinan y con pa baha nan.
Hendrikus van Gaalen, director di Respaldo, a indica cu e charla teni hunto cu Caribbean Arthritis Foundation a bay bon. Van Gaalen a wak e entusiasmo cu e fundacion tin, esunnan na cabes dje fundacion a haci un bon trabou. E ta haya esunnan cu a presenta n’e charla tambe tabata hopi entusiasma. El a sigui splica cu nan ta open minded y su persona ta respeta esey hopi. E fundacion aki ta crece na e manera cu mester.
Director di Respaldo a sigui bisa cu e topiconan tabata riba e relacion entre depresion, stress y dolor. Tambe con pa conecta cu otro y kico hende por haci nan mes pa anda cu e trias aki, pa asina baha tur di nan. Menos stress y menos depresion, of menos chens pa haya depresion y un tiki menos dolor.
Caribbean Arthritis Foundation a organisa diferente charla. Segun Ebby Schwengle, secretario di Caribbean Arthritis Foundation, fin di 2022 ta yegando y na april nan a organisa e prome encuentro cu e pashentnan cu ta sufri di artritis of un di e formanan. Durante henter aña nan a haci diferente seccion di charla p’e pashentnan. E meta principal ta p’e pashentnan bini hunto y comparti loke nan tin, pero tambe con ta atend’e cu esey.
Diamars, 22 di november, e fundacion a organisa nan di shete charla. E charla aki tabata uno interesante y tabata presenta pa dokter van Gaalen, segun Schwengle. E charla tabata riba dolor, depresion y stress, y e pashentnan a haya un biaha mas e informacionnan valioso. Tambe con pa handle esey y p’esey e organisacion t’ey.
Pa mas lesa TREMPAN.COM.


text:
IBiSA tambe ta check pa factornan di riesgo relaciona cu riñon
En conexion cu e âDia Mundial di Riñonâ cu ta riba 12 di maart 2015 y e âDia Mundial di Awaâ cu ta riba 22 Continue Reading
Entregamento di rapport Youth Health Survey 2013
Na Departamento di Salud Publico Aruba (DESPA), den presencia di Management Team, seccion Epidemiologia y Investigacion, seccion Malesanan Contagioso y seccion Promocion di Salud a Continue Reading
âSiman di Menos Saloâ en conexion cu Dia di Presion Halto
Dia Mundial di presion halto ta wordo celebra tur aña dia 17 di mei. Meta di esaki ta pa pone atencion di publico riba importancia Continue Reading


text:
Diasabra anochi atrobe Blackout riba Aruba. Parce cu no ta basta despues di e aumento di coriente pa ELMAR, e cobramento di algun dia extra di coriente riba recibo, schakkel tur hende den un bracket mas halto, y pa bolbe biba pasa den un blackout.
Negoshinan mediano y chikito ya ta pasando duro caba cu aumento di coriente y pa nan perde cliente awor pa motibo di blackout ta bira dimas. Un amigo a bisa mi ayera e ta sinta ta come den restaurant coriente a bay. Ta unda nos ta bay. WEB ta un di e companianan cu mas a inverti den tecnologia, desde 2001 bini ariba, pero ta parce cu nos no ta mira e rindimento di e tecnologianan. Ta di comprende cu situacion mundial a causa aumento di HFO, nos sa tambe cu e guera Ucraina y Rusia tambe a aumenta e prijs di gas mundialmente. Pero esey no ta kita afor cu WEB y ELMAR tin di brinda un servicio optimal na nos pueblo. Niun di e efectonan externo aki mester tin efecto riba nan servicio pa pueblo. Black out despues di tur e inversionnan cuantioso den tecnologia mester ta algo di pasado, y cu si e pasa mes, e no por ta na e cantidad aki cu nos a bin ta experienciando.
Durante tratamento di prespuesto ayera 7 november 2022 mi a exigi un investigacion den e casonan aki. Mi kier sa kico ta e rason di e blackoutnan y con ta bay evita mas den futuro. No por ta asina cu e profesionalnan den WEB ta keha riba tur krenchi cos y nos cuidadanonan no por reclama. Ta bastante preguntanan nos a ricibi di nos cuidadanonan y nos kier un fecha y decision ariba un investigacion den e compania estatal pa caba. Di parti di Fraccion di MEP nos ta haya cu a yega ora pa minister atende e caso aki cu man duro pasobra e ta perhudicando nos hendenan y specialmente esnan cu negoshi chikito y mediano. Mescos cu mester paga WEB y ELMAR tur fin di luna sino ta corta servicio, mescos nan tin di brinda servicio na esnan cu ta paga.
Por ultimo tocante e bracket y cobransa halto nos kier pa ELMAR resolve e asunto ey di otro forma. Berdad ELMAR a duna un areglo di pago pa esnan cu a haya un cobransa mas halto pa motibo di e dianan extra cu a wordo conta. ELMAR a admiti cu esey ta un eror di nan parti y cu pa e motibo ey entre otro ta brinda areglo di pago riba e suma extra cu a bini riba e cobransa. Pero nos kier pa nan mira cu si e suma extra ey ta bai wordo cobra riba e prijs di e bracket mas halto o prijs di e bracket mas abou. Segun mi pensamento e tin di wordo cobra den esun di mas abou di cual e cliente ta custumbra di haya su recibo y no esun mas halto cual ta pa motibo di ELMAR su dianan extra conta a laga e recibo subi asina tanto.


text:
Kua ta e
Kriterionan
Tira un bista akinan pa wak kiko bo empresa tin ku kumpli kuné.
Kua ta e kriterionan ku mi empresa tin ku kumpli kuné?
E Sertifikashon Blue Destination ta enfoká den e sentido mas amplio riba ‘hasi bon’ pa Boneiru. E kriterionan ta repartí den e 12 temanan akí bou.
- Kompra i benta
- Bienestar sosial i empleo lokal
- Evitá abuso
- Salú i siguridat
- Aksesibilidat
- Energia i klima
- Desperdisio
- Awa
- Evitá kontaminashon i molèster
- Naturalesa i paisahe
- Patrimonio kultural
- Transparensia
Wak tur kriterio
En total tin 57 kriterio general ku ta konta pa tur empresa. Banda di esakinan tin kriterionan spesífiko pa kada sektor. Esaki pasobra kada sektor tin di haber ku otro retonan i posibilidatnan.
Te ku awor a desaroyá kriterionan spesífiko pa sektor pa: hotèl, restorant i bar, skol di buseo, kompania di hür outo i ofisina ku ta duna servisio. A hasi e eskohonan akí a base di e nesesidatnan te ku awor. Tambe si bo empresa ta pertenesé na un otro sektor, bo por registrá bo mes. E sistema di sertifikashon ta krese pareu ku e demanda for di mundu empresarial lokal.
Registrá bo empresa
Registrá bo empresa òf organisashon direktamente akinan pa e Sertifikashon Blue Destination (i e Virus Aware Seal). Despues di bo registrashon Kámara di Komèrsio mas rápido posibel ta tuma kontakto ku bo.


text:
ORANJESTAD,Aruba
Den e proximo simanan lo bay sigui cu e proceso di Request for Expression of Interest pa un KIA nobo. Minister Bikker tabata tin un encuentro postivo cu CAFT riba e tema.
Den e proximo simanan Minister di Husticia mr. Andin Bikker lo bay continua cu e proceso di Request for Expression of Interest pa por yega na un KIA nobo.
E proceso a wordo inicia dor di Minister Bikker den cuadro di su esfuersonan pa yega na un Instituto Coreccional nobo pa Aruba. Esaki despues cu a constata cu e Gobierno anterior minimo desde 2014 caba tabata sa cu mester pensa pa bay traha un instituto nobo, pero no a tuma pasonan necesario pa por yega na esaki.
Minister Bikker ayera tabata tin un encuentro sumamente postivo cu CAFT riba e tema, caminda cu a duna CAFT un splicashon amplio riba e proceso di Request for Expression of Interest (REOI).
CAFT a aplaudi e hecho cu minister Bikker ta buscando un solucion den e cuadronan financiero pa purba yega na construcshon di un KIA nobo y ta compronde e necesidad pa cu esaki.
Minister Bikker a splica entre otro referente e indole di e REOI, den ki fase e proceso ta y e timeline cu ta bay sigui den e proximoĀ lunanan.


text:
ORANJESTAD (AAN) -- Partido Movimento Electoral di Pueblo (MEP), tabata tin cita cu e Informadornan, Diamars mainta.
Señora Evelyn Wever-Croes, lider di Partido MEP y Minister Presidente Demisionario, hunto cu Hendrik Tevreden, presidente di e partido, a atende cu e reunion aki. Despues señora Wever-Croes a informa prensa tocante esaki.
E dignatario a comenta cu e reunion aki a tarda un ora, y e tabata un bon encuentro, den cual a intercambia varios idea. Wever-Croes a subraya, cu naturalmente, e contenido ta confidencial, no obstante, el a menciona cu di parti di Partido MEP nan a trece dilanti, cu pa nan ta hopi importante tin stabilidad na e momentonan aki. “Nos ta buscando un partner cu ta ofrece nos e stabilidad aki”, e dama a señala.
Nos ta interpreta e decision di pueblo dia 25 di Juni, pa MEP continua den Gobierno; nos a confirma nos forza, nos a confirma nos votonan pa MEP ta esun cu ta guia e gobierno, cu un otro partner den coalicion, y esey ta locual nos a trece padilanti”, Lider di Partido MEP a remarca.
El a agrega cu tambe nan a trece padilanti e temanan mas importante cu pa Partido MEP, mester haya atencion den e tempo nos dilanti, cu e siguiente gobierno.
“Pa nos di MEP ta e recuperacion economico di nos pais, pa crea cupo di empleo, pa asina tur hende cu a perde empleo durante e pandemia, por haya nan trabao bek, mira e desaroyo di nos pais. Nos ta riba e bon caminda caba, pero ainda falta, manera nan ta bisa.
“ E otro parti ta e recuperacion di e ser humano tambe, y aki nos ta referi na e trankilidad di e salud mental, cu ta aspectonan cu mester di atencion”, e dignatario a splica.
El a agrega cu e Landspakket ta keda un tema hopi importante. “Kiermen, pa nos ta alinea den e gobernacion pa cu esaki, esey tambe tur hende por a mira den e instruccion di Gobernador. Esey ta loke nos a papia mas tanto durante e ultimo ora aki”, Evelyn Wever-Croes, lider di Partido MEP, a duna di conoce.


text:
Introdukshon
Generalmente ta eliminá anomalia di kueru manera por ehèmpel tumor di kueru, frèt i hinchá bou di kueru na poliklínika bou di anestesia lokal. Esaki semper ta laga un sikatris atras. E manera ku e tratamentu ta tuma lugá i e manera ku bo kurpa ta kura, ta determiná e resultado final di e sikatris. Sierto parti di kurpa manera e skouder, lomba i tabla di pechu ta oumentá e riesgo di sikatris, kompará ku otro partinan di e kurpa. Esaki ta okashoná pa e echo ku na e partinan di kurpa aki tin mas tenshon riba e herida durante e proseso di sanashon. Mas aleu lo ta kla ku un herida okashoná pa un kuchú skèrpi ta laga un sikatris mas bunita atras, kompará ku por ehèmpel un herida di sker. Disturbio den e proseso di sanashon di un herida, manera por ehèmpel pa motibu di un infekshon, por okashoná un sikatris grave.
Anomalia di kueru por ta benigno (por ehèmpel un fibroma, un tumor di vèt tambe yamá lipoma, òf glándula di talg ferstòp (atheroom) òf maligno (inkluso basal cell carcinoma or basalioma, melanoma). Usualmente ta manda e anomalia ku ta kita for di e kueru pa un eksaminashon PA (Pathological Anatomical) pa haña sa kiko e anomalia ta i si a kita esaki por kompleto.
Eksaminashon
E siruhano plástiko ta eksaminá i palabrá ku bo kiko e anomalia ta. E ta splika kua téknika kirúrgiko ta mihó adekuá pa bo i tambe ta splika e bentaha i desbentahanan di esaki.
Preparashon
Si bo ta tuma remedi pa hasi sanger delegá (por ehèmpel marcoumar, aspirin, sintrom(itis), ascal, clopidogel) bo mester mèldu esaki durante e kombersashon. Bo mester para uso di e remedinan aki un siman promé ku e operashon. Si bo ta bou di tratamentu otro kaminda òf si bo ta alérgiko pa sierto supstansia òf remedi, tambe bo mester mèldu esaki.
E tratamentu
Bo ta haña un sita pa e prosedura na poliklínika.
Bo mester mèldu na e bali di e kamber di espera na poli algun minüt promé ku e tempu.
Ora di kita un anomalia di kueru, e siruhano plástiko mester tene konsiderashon ku e gravedat di e anomalia i e sitio. Semper nos lo trata na hasi e prosedura di tal forma ku tin ménos sikatris.
Despues di e tratamentu
Reglanan nobo di bida i konseho pa kuido ta dependé di e tratamentu. Bo siruhano plástiko lo informá bo tokante esaki. En general bo lo no eksperensiá muchu doló despues di e operashon. Tin sierto pashènt ta eksperensiá hinchamentu leve di e sikatris òf e área aki por bira steif pa poko tempu despues di e operashon.
En general ta buta pleister chikitu riba e puntanan di e herida i tambe un pleister mas grandi òf ferbant. Bo mes por kita esaki un dia despues di e tratamentu. Bo ta laga e pleister chikitu te ora bo bolbe bishitá poli pa kòntròl. Despues di 1 òf 2 siman ta kita e puntanan na poli. Bo por baña i e pleister i herida por muha.
Mas rùst bo duna bo herida, mas mihó e ta kura. Pa e motibu ei ta konsehabel pa no hasi ehersisio, no landa, baña muchu largu òf hisa kos pisa pa 2 te 6 siman despues di e operashon. Bo dòkter lo palabrá esaki ku bo. Duna masashi ku krema por hasi e sikatris mas flèksibel mas lihé, pero bo mester hasi esaki solamente despues ku bo a laga kita e puntanan i ora e herida a kura kompletamente. Miéntras ku e herida ta kòrá ta konsehabel pa protehá esaki ku sunblock. Tene konsiderashon ku e echo ku ta tuma por lo ménos 6 (kara) pa 12 (sobrá di kurpa) luna pa sikatris kura kompletamente.
Bo lo haña un yamada e siguiente dia pa un sita pa kontrolá na poli.
Posibel komplikashon i riesgo
Sierto sikatris eventualmente ta bira mas hanchu ku a antisipá. E siruhano plástiko semper lo trata di hasi e sikatris mas chikitu posibel, pero e sikatris nunka lo disparsé kompletamente. Pa e motibu ei, ta bon na altura di loke bo por ferwagt di e sikatris.
Teksto di hustifikashon
E teksto aki ta destiná pa komplementá e kombersashon ku bo dòkter. E informashon general aki no por hustifiká kada situashon individual tur bia. Si bo tin kualke pregunta despues di lesa e informashon aki, e siruhano plástiko lo ta kontentu di papia ku bo durante ora di konsulta. Por ta útil pa skibi bo preguntanan adelantá.


text:
WILLEMSTAD- 1 di yüli 2015 – Resientemente Ofisina di Turismo di Kòrsou (CTB) a organisá un Tourism Master Plan Summit ku a kubri dos dia di presentashon riba e plan maestro di turismo. E presentashonnan a keda guiá pa e tim di University of Central Florida (UCF). E summit a konta ku partisipashon di representantenan di diferente sektor den nos komunidat.
E promé dia dr. Croes a duna un bista kompletu di e Tourism Master Plan ku lo kubri e periodo di 2015 pa 2020. Dr. Croes a splika e importansia di e método di investigashon ku a keda apliká den konstrukshon di e plan pa sigurá ku e vishon presentá pa desaroyo di turismo di Kòrsou ta keda karga pa tur stakeholder. Tambe a duna splikashon di e struktura di e plan pa loke ta trata un vishon, mishon i metanan pa desaroyo di turismo di Kòrsou. A para ketu tambe na e faktornan importante ku lo ta klave den Kòrsou su potensial kresementu den Karibe. A duna un bista di e impakto di turismo riba Kòrsou su metanan riba nivel makro ekonómiko, sosial i kultural.
Riba e di dos dia a enfoká riba e persepshon di e turista ku ta bishita Kòrsou. A duna informashon di investigashonnan hasí riba e kalidat di Kòrsou su produkto turístiko salí for di punto di bista di e turistanan ku aktualmente ta bishitá nos pais i tambe potensial turistanan. Tambe a para ketu riba e kantidat, kalidat i e meskla ku ta keda sugerí pa nos produkto turístiko basá riba e segmento di merkado ku ta keda rekomendá. E delaster dia a inkluí tambe dos seshon di diskushon riba e aspekto di desaroyo di e kapital humano na Kòrsou i turismo krusero i restourashon di e aria di Sentro di Suidat. A finalisá e dia ku un pènel konsistiendo di sr. Frans Heiligers (eksperto den e aria di komunikashon), sra. Deva-Dee Silee (entrepreneur i aktivista sosial) i sr. Eldrion Regina (entrepreneur i beisbòlista). E panelistanan a duna nan punto di bista riba e pronóstikonan pa e plan maestro di turismo.
E presentashonnan di e Tourism Master Plan Summit ta riba wèpsait di CTB. Pa download e presentashonnan bai riba e link: http://bit.ly/1f0SqS1


text:
Riba e Dia di Independencia di Merca, Kanye West a anuncia via twitter cu e lo postula su mes como president di Merca e aña aki. Den su tweet e ta bisa “Awo nos mester realisa e promesa di Merca, di confia den Dios, unificando nos vision y construi nos propio futuro. Mi ta postula pa ser president di Merca”. Bou di e tweet di Kanye tin e famoso CEO di Tesla, Elon Musk, cu a tweet: “Bo tin mi apoyo!”.
Te awo esaki ta tur cos cu a ser bisa. No tin evidencia cu Kanye West a haci e trabou administrativo necesario pa bira presidente. E eleccionnan presidencial lo ta dia 3 di november, pues esey no ta duna Kanye West mucho tempo pa e pone su number riba e stembiljetten. Kanye lo por postula manera un candidato independiente, pero e deadline pa registra pa esey a pasa caba den varios estado manera New Mexico y North Carolina. Actualmente tin un candidato presidencial cu ta yama Kanye West den e base di datonan di e FEC (Federal Election Commission), pa e aña electoral 2020. Un candidato di e Partido Berde cu yama ‘Kanye Deez Nutz West’. Kiermen ta hopi probabel cu esey no ta e berdadero Kanye.


text:
Tokante BES(t) 4 kids
Sistema di pèrmit i supervishon
Organisashonnan di akohida pa mucha i fasilidatnan despues di skol mester disponé di un pèrmit di eksplotashon.
E Entidat Públiko ta otorgá e pèrmit aki ora e organisashon ta kumpli ku e kriterionan manera inkorporá den e Ordenansa Insular Akohida di mucha. Pa sierto eksigensia por konta términonan di transishon. Organisashonnan e ora ei ta haña un término un poko mas largu pa kumpli ku e kriterionan.
Download e foyeto Pèrmit Akohida di mucha
Inspekshon di Enseñansa ta kontrolá si ta kumpli ku e reglanan den e Ordenansa Insular Akohida pa mucha. Si e inspekshon konstatá ku un organisashon no ta kumpli (mas) ku e kondishonnan, nan ta tuma akshon.
Si e inspekshon konkluí ku mester hala e pèrmit di eksplotashon di un organisashon di akohida pa mucha aden, e Entidat Públiko ta hasi esei e ora ei.
E sistema di pèrmit, e supervishon i e maneho di mantenshon mester ta stipulá den legislashon i regulashon i den ordenansanan insular i mester ta na vigor den 2023.


text:
KRALENDIJK- Sabadeco ta e bario ku e entrada mas haltu na Boneiru. Esaki ta sali na kla for di sifranan ku CBS a publiká resientemente pa loke ta trata e 2011 pa 2019.
Otro barionan ku tin entrada relativamente haltu ta Belnem, Santa Barbara, Nawati Nort i Lima. Na otro banda, por mira ku Entriol Pariba -tampoko soprendentemente- esun ku entrada mas abou. Otro barionan ku entrada familiar relativamente abou ta Entriol Pabou, Nikiboko i e parti Nort di Rincon.
Komparashon
Pa por a hasi su komparashon, CBS a wak varios datos, entre otro formulario di belasten, informashon di valor di kas i informashon di Piva. Na Sabadeco e promedio di entrada ta den kareda di 57.000 dòler, mas ku dos biaha mas haltu ku e entrada familiar promedio den bario de Antriol Pariba ku ta apenas 26.200 dòler.
CBS ta menshoná si ku e sifranan no ta kompletamente kla ainda; un parti di e datosnan usá ta trata di estimashon.


text:
Tabata un privilegio y un placer cu Amazonia por a ricibi e candidatanan di Miss Aruba ayeranochi! Aruba Trading Company a contribui cu un delicioso purbamento di biña, y Amazonia a sirbi un surtido impresionante di specialidad signatura manera e Tempura Shrimp, California Rolls, Spicy Tuna Rolls, Crab Salad y Wakami Salad, cortesia di e chefnan di Sushi Salsa. E gauchonan di Amazonia despues a pasa bishita nan pa sirbi cortenan generoso di carni prepara perfectamente riba grill, cu a inclui Picanha, Rib Eye Steak, Fillet Mignon y Galiña Lora den Bacon, escolta pa banana hasa dushi. Kavey Yarzagaray, experto di biña, Aruba Trading Company a habri y sirbi Lunetta Prosecco, Cavit Pino Noir, Dulzine Moscato y Prum Essence Riesling cu e cuminda di lama y platonan menos pisa, y e mescla di 687 di Terazzas Malbec, cual a aumenta e experiencia di come steak na Amazonia. E candidatanan di Miss Aruba, segun Deyanira Zuniga, Gerente di Benta & Mercadeo, tabata interesa y anima, y a disfruta di e oportunidad pa siña durante djis un di e eventonan di enrekicimento, na caminda pa e corona di beyesa! E Fundacion di Miss Aruba tabata orguyoso y contento ora cu Amazonia y Aruba Trading a ofrece pa haci e evento, creando un oportunidad unico y importante pa e candidatanan por mehora nan habilidadnan social y amplia nan conocemento di cuminda y biña.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Diabierna anochi dos hoben Arubiano cu talento excepcional lo lansa nan prome produccion internacional hunto for di centro di Oranjestad pa mundo henter! E produccion aki, cu ta wordo lansa den un evento cuminsando pa 9’or di anochi na Local Store, ta conta cu participacion di MC Roga pa loke ta e “vocals”. Esaki ta “history in the making” pa un di nos DJnan local cu mas ta destaca! Eldrick Boekhoudt (Nutzbeatz), naci na Aruba, a crece y bira e DJ di musica electronico mas grandi den Caribe Hulandes, cu varios presentacion haci den paisnan Latino Americano (specialmente Venezuela), na Merca, Corsou, Chile, Boneiro, y mas. Na aña 2013 el a firma cu Dirty Dutch y awor ta forma parti integral di e grupo aki, haciendo presentacion den region Latino Americano. Ya caba el a toca cu DJ nan grandi manera DJ Chuckie, Sunnery James, Ryan Marciano, Nero, Erick Morillo, Hardwell, Fatboy Slim, Dimitri Vegas, Sidney Samson, Afrojack, Shermanology, Nicky Romero y asina por sigui menciona. Tambe el a toca entre algun di e grandinan di musica electronico na Mystery Land na Chile y Electric Festival na Aruba, entre otro. E aña aki ta priminti di bira un otro aña espectacular, unda cu pa su prome produccion internacional Nutzbeatz a traha hunto cu SMB (Stefan Bartels Daal) y MC Roga (Rogier Kock) pa presenta: Let’s Get Nutz. Stefan Bartels-Daal (SMB) aña pasa a añadi “electronic dance music” na su repertorio di produccion y a produci diferente track, pero tambe a DJ na diferente evento manera Renaissance Resort Day of Discovery 2013, Electric Festival na Aruba y varios club na Aruba. SMB ta conoci pa su produccionnan di musica “zouk” y di carnaval, cu el a produci pa diferente artista conoci na Aruba y na Hulanda. Den e mundo di DJ, pa haya acogida y reconocimento riba nivel internacional ta esencial pa presenta produccionnan original y cu “Let’s Get Nutz”, Nutzbeatz, SMB y MC Roga ta tuma e siguiente paso den nan trayectorio musical. E “lineup” pa e launching di diabierna anochi, cuminsando pa 9’or ta: Yeimy, Stickysoundz, DJ Myron Kelly, Karixon y special guest DJ for di Hulanda Fellow, ademas di Nutzbeatz. Nutzbeatz ta manda palabra di gradicimento na su famia, Nutzcrew, na su amigonan, e team di I Love Muzika – Maurice y Karim Neme, Theo Sanders, Darren van Ommeren y Davina Mansur, y Dirty Dutch – DJ Chuckie, Ryan Narain y Toine van der Donk pa nan confiansa. Tambe ta gradici tur nan patrocinadonan, e main sponsor di Nutzbeatz cual ta SETAR NV i ademas colaboradornan Local Store, I Love Aruba, The Tropical Bottling Company, Aruba Bank, Aruba Tourism Authority, Gobierno di Aruba, AAA NV, Romar Trading, Tera Group – Patrick Paskel, Elite Productions specialmente na Krish Mahtani, Bang Aruba, Ritmo Radio Show (Dj Yeimy) , Mc Samil, tur DJ local y radio locutornan di e diferente stacionnan di radio aki na Aruba i internationalmente. E gradicimento di mas grandi ta bay pa nos FANSNAN cu di comienso ta support i apoya nos, cual ta duna nos e animo pa sigi pa dilanti.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Trayekto di kuido
Wat zijn de stappen?
Registrashon
Bo dòkter di kas por referí bo na un sikólogo òf sikiater, i kiko awó? Bo promé kontakto ku Yudaboyu ta konsistí di un kòmbersashon na momentu ku bo registrá. Den e kòmbersashon aki ta tuma bo informashonnan di kontakto. Ta eksigí e siguiente dokumentonan:
- Karta di referensia di bo dòkter di kas.
- Karchi di seguro bálido òf den kaso di seguro partikular un karta di garantia.
Si a base di e kòmbersashon durante registrashon tin indikashon pa mas investigashon i òf tratamentu, abo huntu ku bo mayor/persona ku ta kuida lo haña un intake ku un kolaborador di Yudaboyu.
- Registrashon por digital via yudaboyu@ggz.cw.
- Pa registrashon personal bo por pasa na Mohikanenweg 8.
Ku eksepshon di djárason mainta por akudí serka nos tur djaluna te ku djabièrnè di 8’or te 10.30 or di mainta.
- Pa kasonan urgente bo por akudí semper na bo dòkter di kas.
Intake
Durante intake lo trata bo problema i kehonan. Huntu nos ta purba haña un bista kon bo ta funshoná na kas, skol òf den bo tempu liber. Parti di e intake ta yena e formularionan tokante bo desaroyo i repasá e lista di preguntanan ku abo, bo mayor/ persona ku ta kuida a yena. Despues di e intake por resultá ku ainda no ta muchu kla kiko ta pasando. E ora ei posiblemente bo ta haña análisis adishonal. Esakinan por enserá kòmbersashon, tèst i wega.
Tratamentu
Den un asina yamá kòmbersashon pa duna konseho e profeshonal ta deliberá ku bo i bo mayor/persona ku ta kuida kiko e tratamentu ta enserá. Nos ta registrá e palabrashonnan di e tratamentu i metanan di bo tratamentu den un plan di tratamentu.
Nos ta ofresé amplio tratamentunan poliklínika. Un seshon serka Yudaboyu por dura entre mei ora i un ora i mei. Den nos kuido ambulante nos ta ofresé tambe e posibilidat pa tratamentu den grupo i di famia.
Desaroyo
Durante e tratamentu ta kòmbersá tokante desaroyo. E profeshonal ku ta trata bo kaso ta deliberá ku bo i bo mayor/ persona ku ta kuida si e palabrashon i metanan ku a traha ta vigente ainda i òf si ta nesesario ahustá esakinan. Si tin kambio ta registrá e palabrashonnan nobo den e plan di tratamentu.
Evaluashon
Despues di e kantidat di seshon di tratamentu ku a palabrá ta sigui un evaluashon. Durante esaki abo huntu ku bo mayor/ persona ku ta kuida lo analisá si a realisá e metanan. For di e evaluashon aki por resultá lo siguiente:
- Bo a logra bo metanan i por terminá e tratamentu.
- Bo no a logra e metanan ainda. Nos tim lo duna e ora ei un konseho nobo. Esaki por enserá ku lo kontinuá ku bo tratamentu, ta ofresé bo un otro tratamentu òf ta referí bo na un otro instansia.


text: Diabierna anochi un patruya atento pasando den Caya G.F. Betico Croes a bin topa cu un homber cu tabata cana “zig zag” memey riba caminda, mesora nan a bay atende cu e persona aki y a nota cu esaki ta bao influencia di un of otro substancia y a detene. Na momento di su detencion e no tabata cooperativo y ela haci masha fastioso mes te hasta a scupi riba polis. Nan a hinke den e vehiculo di transporte pa hib’e warda di polis unda ela haya un cuarto gratis pa saca su wayaba y reflecciona su comportacion.


text:
Riba diaranson 26 di januari 2022 Gobernador di Aruba, S.E. Alfonso Boekhoudt, y e Comandante di Marinierskazerne Savaneta, LTKOLMARNS Art van Beekhuizen, a promove Luitenant der Mariniers Frank Plomp pa Kapitein der Mariniers. E promocion a tuma luga na Cas Ceremonial di Gobernador.
E promocion di Kapitein der Mariniers Plomp ta coincidi cu e comienso di su funcion nobo como Adjudant di Gobernador di Aruba. Cu esaki e ta reemplasa Kapitein der Mariniers di Aruba, Mike Ligtvoet.
Kapitein der Mariniers Plomp a cuminsa su carera na 1987 como Marinier 1 Algemeen. Su carera ta caracterisa pa varios posicion, como tambe mision operativo den exterior. Ultimo añanan Frank Plomp a traha como Hoofd Opleidingseenheid na Mariniers Opleidingscentrum Rotterdam y e tawata envolvi den desaroyo di e Marinierskazerne nobo na Nieuw-Millingen. Tambe e tin algun aña di experencia cu Aruba, como cu durante di e periodo di 2011 te cu 2015 el a traha na Marinierskazerne Savaneta.
PROMOCION FRANK PLOMP PA KAPITEIN DER MARINIERS COMIENSO DI TRABAO NOBO COMO ADJUDANT DI GOBERNADOR DI ARUBA
Riba diaranson 26 di januari 2022 Gobernador di Aruba, S.E. Alfonso Boekhoudt, y e Comandante di Marinierskazerne Savaneta, LTKOLMARNS Art van Beekhuizen, a promove Luitenant der Mariniers Frank Plomp pa Kapitein der Mariniers. E promocion a tuma luga na Cas Ceremonial di Gobernador.


text:
Parlamentario Hendrik Tevreden: “Ayera tawata un dia yena cu emocion y positivismo. Despues di 15 luna tin un crucero cu pasahero den waf di Aruba. Un barco di Celebrity Cruiseline cu ta Celebrity Millennium a yega Aruba den e era nobo,” Parlamentario di MEP Hendrik Tevreden ta bisa.
E yegada di Millennium ta ilustra e comienso di recuperacion cu tanto Aruba tawata warda p’e. MEP un biaha mas a demostra di no solamente por a lidera Aruba durante e pandemia pero tambe Aruba lo sigui avansa den su recuperacion.
E era nobo cu a cuminsa despues di 15 luna ta sosode cu tur siguridad. Gobierno a combersa cu tur instancianan concerni di mundo di crucero pa sigura cu a tene cuenta cu reglanan di protocol.
Den tur e reunionnan teni a palabra cu tur persona riba 18 aña mester ta vacuna y esnan bou 18 aña mester haci e PCR test 72 ora prome cu nan subi abordo di e barco. Millennium ta bini Aruba cada dos aña y ta inclui den e itinerario di Caribe Hulandes.
Banda di Millennium tin barconan crucero grandi di mas cu 3 mil pasahero cu lo bishita Aruba den e tempo aki. “Naturalmente nan lo no ta den full nan capacidad pa trata di mantene e distancia social y cumpli cu tur e reglanan di protocol,” Tevreden a splica.
Den e lista di barconan confirma caba tin nombernan manera: Carnival Horizon; MSC Divina; Carnival Sunrise; Vision Of The Seas; Carnival Sunrise; Norwegian Joy; Carnival Freedom; Caribbean Princess; Britannia; Odyssey Of The Seas y Norwegian Epic, pa menciona algun.
Pa e comerciantenan chikito, yegada di e cruceronan aki tambe ta un alivio. Nan mester a cera nan portanan na Welcome Plaza asina cu e ultimo barco a bandona Aruba y hopi di nan no tabatin otro entrada.
P’esey mester bisa cu un era nobo cu MEP kier felicita Gobierno pa tur e esfuerso grandi haci pa Aruba ta un di e promenan cu a ricibi barconan crucero.#FraccionMEP#CuBoArubaTaAvansaHendrik Tevreden


text:
Kralendijk – Biblioteka Públiko a haña donashon di un kantidat di kasi 140 buki for di Hulanda. E persona ku a hasi e donashon aki ta Hans Michels, ku tin bon rekuerdo di Boneiru. Biblioteka Públiko ta mashá kontentu ku e bukinan ku nan a risibí for di Hulanda.
Na Hulanda Michels tabata bende su bukinan online. Mirando ku esei no ta posibel mas ela disidí di hasi un donashon na Biblioteka Públiko di Boneiru. Ta trata di bukinan di novela, ditèktif, bukinan pa mucha di tur edat, buki tokante naturalesa i historia. Pa amantenan di kushina tambe tin bukinan di reseta. Tin den e kolekshon ku a regalá Biblioteka Públiko bukinan tokante arte, buki di obra di man. Tin buki tokante sierto estudionan, filosofia i esotériko. Tambe Michels a duna un gran kantidat di buki na Ingles, bukinan na Aleman. Tur e gastunan di transporte di e bukinan di Hulanda pa Boneiru, Michels a tuma na su enkargo.
Despues ku Biblioteka Públiko kaba di registrá e bukinan, nan lo ta riba rèki pa miembronan. Ta invitá tur ku ainda no ta miembro pa mèldu pa nan tambe por disfrutá di e bukinan ku ta disponibel na Biblioteka Públiko Boneiru. Ku e bukinan aki Biblioteka Públiko Bonaire ta krea e posibilidat pa tantu mucha komo adulto amplia nan konosementu riba diferente tereno i materia.
Lesa tambe:
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
IOC
-
News
Nicole Vice Presidente di Comite Olimpico Internacional, IOC
Nicole Hoevertsz di Aruba a bira Vice Presidente di Comite Olimpico Internacional, IOC Un momento sigur grandi y historico ora…Read More »
-
News
Nicole ta postula su mes pa e Vice-Presidente
Secretaria General di Comite Olimpico Arubano, Nicole Hoevertsz a postula su mes pa e puesto di Vice-Presidente di Comite Olimpico…Read More »
-
News
Weganan Olimpico di Tokyo 2020 lo sigi
Relaciona cu Corona virus: Weganan Olimpico di TOKYO 2020 lo sigui Den un reunion di Comite Ehecutivo di Comite Olimpico…Read More »
-
Los Angeles 2028
Nicole Hoevertsz ta presenta na IOC
Nicole Hoevertsz a presenta pa prome biaha e relato di Comision di Coordinacion LA2028 na Executive Board di IOC. Durante…Read More »
-
News
Nicole Hoevertsz nombra pa dos puesto importante
Comite Olimpico Internacional ta nombra miembro di Comite Ehecutivo di IOC, Sra. Nicole Hoevertsz pa dos puesto importante den e…Read More »
-
Buenos Aires 2018
Buenos Aires 2018 Inovativo y Exitoso
Presidente di IOC Sr. Thomas Bach; “Weganan Olimpico Hubenil Buenos Aires 2018 tabata hopi inovativo y sigur exitoso” Awe mainta…Read More »
-
Buenos Aires 2018
Nicole Hoevertsz ta na Buenos Aires
Secretaria General di COA, Sra. Nicole Hoevertsz (na cora di dos na man robez) a participa pa di dos biaha(prome…Read More »
-
Buenos Aires 2018
Olympism Action Forum
Olympism Action Forum pa prome biaha organiza door di Comite Olimpico Internacional(IOC). Den e dianan prome cu e inicio di…Read More »
-
Barranquilla2018
Nicole tambe ta presente na Barranquilla
Nicole Hoevertsz, secretario general di COA y como tambe miembro Ehecutivo di IOC ta aki na Barranquilla, Colombia pa sigui…Read More »
-
News
Momento historico pa deporte mundial
Momento berdaderamente historico pa e deporte mundial Ayera diasabra a tuma lugar un encuentro entre presidente di IOC, Sr. Thomas…Read More »


text:
KOMUNIKADO DI KUERPO POLISIAL KÒRSOU Aksidente di tráfiko ku herido i morto
KOMUNIKADO DI PRENSA 318 /2022
20 yüni 2022
Aksidente di tráfiko ku morto.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 20 yüni 2022 alrededor di 00.14’or, Sentral di Polis a risibí informashon di un
aksidente di tráfiko ku a tuma lugá riba F.D. Rooseveltweg i na unda tin dos persona heridá.
E patruya ku a yega na e sitio a topa ku un dama drumí abou ku multiple leshon na su kurpa
i un otro dama heridá bou di un pikòp.
For di investgashon preliminar ku polis a hasi na e sítio, a resultá ku dos dama i un kabayero
tabata krusa kaya riba F.D. Rooseveltweg i tabata pará ya kaba na mitar di e kaminda pa
warda e otro banda bira liber.
Un pikòp ku tabata kore rib F.D. Rooseveltweg den direkshon di Palu Blanku a alkansá e dos
damanan. Debí na e impakto aki un di e damanan víktima a risibí multiple leshon i a fayesé
na e sítio.
Dòkter di polis a konstatá morto di e dama Odalis Gustina Volquez De Los Santos, nasé na
República Dominikana dia 26 òktober 1980.
Ambulans a transportá e otro víktima pa sala di emergensia di C.M.C. pa tratamentu
médiko.
Investigashon den e kaso aki ta kontinuá dor di Departamentu di Tráfiko.


text:
Pa falta di bitumen, no por a produsí asfalt den ultimo dianan.
Pa falta di bitumen, no por a produsí asfalt den ultimo dianan.
Willemstad – Servisio di Obra Públiko (OW) ta partisipá ku den e siman aki, esta for di 6 pa 10 di sèptèmber no tabata tin trabounan ku asfalt ta tuma lugá. Por ehèmpel e proyekto di yenamentu di buraku no por a tuma lugá den e siman aki.
Debí na skarsedat di bitumen, e kompania konserní ACC no por a produsí asfalt, pa asina kumpli ku e demanda pa e diferente proyektonan. ACC ta pendiente pa risibí bitumen pa asina e trabounan por kontinuá. Asina ku esaki bira posibel ta sigui ku e proyektonan, entre nan esun di yena buraku riba kamindanan públiko.
Servisio pa Obra Públiko ta pidi su diskulpa pa kualke inkumbinensia ku esaki por trese kuné.


text:
Den Haag – Consul General di Merca na Willemstad, Curaçao sra. Margaret Bond a haci un bishita di cortesia na Minister Plenipotenciario Guillfred Besaril. Consul Bond a wordo acompaña pa un delegacion di embahada di Merca na Hulanda.
Ademas di cera conoci cu otro, Consul Bond y Minister Besaril a probecha di e ocasion pa trata algun tema di interes mutua pa tanto Merca como Aruba. A papia riba posibilidad pa studiantenan Arubiano na Universidadnan na Merca, despues di un estudio na Hulanda.
Riba e terreno diplomatico Consul Bond a bisa cu e embahada na Hulanda ta solamente pa e relacion diplomeetico entre Merca y Hulanda y cu e Consulado General na Curaçao ta mantene e relacion diplomatico pa e otro paisnan den Reino. Merca ta duna hopi importancia na un bon relacion diplomatico cu parti Caribense di Reino Hulandes.
Un tema cu pa Aruba ta hopi importante cu a papia riba dje ta e presencia di US Pre-Clearance na aeropuerto Internacional Reina Beatrix.
Consul Bond a gradici Minister Besaril pa e combersacion ameno.


text:
KOMUNIKADO DEN KUADRO DI BIAHE PA ATLANTA
MINISTERIO KONSERNÍ ENSEÑANSA, SIENSIA, KULTURA & DEPORTE
PUBLIKÁ RIBA 20 YÜNI 2022
WILLEMSTAD – Minister di Enseñansa Siensia Kultura i Deporte (ESKD), Sr. Sithree van Heydoorn, ta partisipá ku relashoná ku e biahe pa Atlanta pa e proyekto di CTB: “Curacao Night with The Braves”, ku Minister ta keda kompaña ofishalmente pa dos (2) kolega di Ministerio di ESKD, ku ta empleá na e Sektor di Kultura i Deporte.
Riba e lista di CTB kaminda por mira tur e personanan ku ta biahe, tambe ta aparesé nòmber di un seguridat (beveiliging) di Minister kual ta señor D. Seferina.
Pa medio di esaki Minister S. van Heydoorn ta informá, ku señor D. Seferina no ta biaha den su kalidat di seguridat i tampoko ningun gastu di señor Seferina no ta keda kubri pa Gobièrnu di Kòrsou. Señor Seferina mes a kubri su gastunan i su nòmber ta aparesé riba e lista, pa motibu di logístika relashoná ku transporte na Atlanta.
Minister di ESKD ta spera ku di e forma aki a informá pueblo di Kòrsou riba e inkietut aki.
—
Sr. Sithree van Heydoorn
Minister di Enseñansa, Siensia, Kultura i Deporte


text:
KOMUNIKADO DI KUERPO POLISIAL KÒRSOU Aksidente di tráfiko ku morto.
KOMUNIKADO DI PRENSA 317/2022
20 yüni 2022
Aksidente di tráfiko ku morto.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 19 yüni 2022 alrededor di 19.34’or, Sentral di Polis a risibí informashon di un
aksidente di tráfiko ku a tuma lugá riba Andres Belloweg na altura di e krusada
Shawneeweg/ Kaya Julio Martina.
E patruya ku a yega na e sitio a topa ku un hòmber drumi abou ku multiple leshon na su
kurpa.
For di investgashon preliminar ku polis a hasi na e sitio, a resultá ku e víktima tabata
krusando kaya for di Shawneeweg direkshon Kaya Julio Martina net na momentu ku un
pikòp tabata aserkando, biniendo for di Plenchi di Trafiko Sam Buntin Hamson bayendo den
direkshon di Gosieweg.
Shofúr di e pikop no a tuma nota ku e hòmber tabata krusando kaya i a alkans’é.
Debí na e impakto fuerte, e víktima a risibí multiple leshon i a fayesé na e sitio.
Dòkter di polis a konstatá morto di e hòmber Wimbert Feliz Pietersz, nasé na Kòrsou 24 di
yanüari 1949.
Departamentu di Tráfiko ta kontinuá ku e investigashon.


text:
Mayan diamars 6 di april 2021 te cu diabierna 9 di april 2021 for di 9’or di mainta te 4’or lo cera lo cera e caminda na altura di Hato/Bubali pa nos asina nos asfalta e “greppel”.
Tambe diaranson dia 7 di april 2021 y diahuebs 8 di april 2021 for di 6’or di atardi te 2’or di marduga lo cera e caminda na altura di Sabana Liber #50 pa Sabana Liber #75 pa asina nos freez (raspa) y despues asfalta e caminda (crusada).
Ruta di desviacion lo wordo indica cu borchi y baricadanan di aviso.Tene cuenta cu e freez y asfaltamento lo tuma lugar den oranan di anochi Por fabor tuma nota.